Paano Tinatabangan kan mga Saksi ni Jehova an mga Kapagtubod Nindang Nasa Kasakitan?\nKun may kalamidad, tolos-tolos na nag-oorganisar an mga Saksi nin pag-ayuda sa apektadong mga kapagtubod. Ipinapahiling nin siring na paghihingoa an pagigin tunay kan pagkamoot mi sa lambang saro. (Juan 13:34, 35; 1 Juan 3:17, 18) Sa anong mga paagi kami nagtatabang?\nNagdodonar nin kuarta. Kan magkaigwa nin grabeng tiggutom sa Judea, an enot na mga Kristiano sa Antioquia nagpadara nin pinansial na tabang sa mga kapagtubod. (Guibo 11:27-30) Kaagid kaiyan, kun maaraman mi na may mga kapagtubod sa sarong parte kan kinaban na napapaatubang sa kasakitan, nagdodonar kami paagi sa lokal na kongregasyon tanganing magpadara nin materyal na tabang sa mga nangangaipong marhay.—2 Corinto 8:13-15.\nNagtatabang sa praktikal na paagi. Hinahanap kan mga elder na nasa lugar nin kalamidad an lambang miembro kan kongregasyon tanganing masierto na an gabos ligtas asin mayong nawawara. Sarong komite sa pag-ayuda an nagkokoordinar kan pagtao nin kakanon, malinig na tubig na inomon, bado, istaran, asin medikal na tabang. Dakol na Saksi na may partikular na mga abilidad an nagboboluntaryo gamit an sadiring kuarta asin nagtatabang sa pag-ayuda o paghirahay nin naraot na mga harong saka Kingdom Hall. Huli sa pagkasararo bilang organisasyon asin eksperyensia sa pagtarabangan, nakakagibo tolos kami nin aksion sa panahon nin pangangaipo. Minsan ngani ‘mga kapagtubod’ an enot ming inaayudahan, tinatabangan mi man an iba kun posible, ano man an relihion ninda.—Galacia 6:10.\nNagtatao nin espirituwal asin emosyonal na tabang. An mga biktima nin kalamidad nangangaipo nanggad nin karangahan. Sa siring na panahon, nakakakua kami nin kosog hale ki Jehova, an ‘Dios nin bilog na karangahan.’ (2 Corinto 1:3, 4) Naoogma kaming ipakipag-olay sa mga nawawaran nin paglaom an dapit sa mga panuga kan Biblia, na sinisierto sa sainda na madali nang taposon kan Kahadean nin Dios an gabos na trahedyang kawsa nin kolog asin pagsakit.—Kapahayagan 21:4.\nTaano ta nakakapag-ayuda tolos an mga Saksi kun may kalamidad?\nAnong espirituwal na pagranga an puede ming ipakipag-olay sa mga nakaligtas sa kalamidad?\nI-share I-share Paano Mi Tinatabangan an mga Kapagtubod na Nasa Kasakitan?


1 NEPHI TSAPTER 19\nSi Nephi naghimo nin mga lamina nin bakal asin inukit an kasaysayan kan saiyang katawohan --- An Diyos nin Israel maabot sa laog nin anom na gatos na taon magpoon sa panahon na si Lehi naghale sa Jerusalem --- Si Nephi nagsabi kan gabos Niyang mga kasakitan asin pagkapako sa krus --- An mga Hudiyo pag-oorihan ain iwawaratak-watak hanggan sa mga huling aldaw, kun noarin sinda magbabalik sa Kagurangnan.\nAsin ini nangyaring naglipas na an Kagurangnan nagsugo sakuya, kun kaya ako naggibo nin mga lamina sa bakal na ako puwedeng nakapag-ukit sa mga ini kan rekord kan sakuyang katawohan. Asin sa mga lamina na sakuyang ginibo sakuyang inukit an kasaysayan kan sakuyang ama, asin man an samuyang paglalakbay sa kakadlagan, asin an mga propesiya kan sakuyang ama; asin man an kadakul na sadire kong mga propesiya na sakuyang inukit sa mga ini.\n2 Asin ako dae nag-aaram kan panahon na idto na habang ako naggibo kan mga ini na ako susugoon nin Kagurangnan na gumibo kaining mga lamina; kun kaya, an rekord kan sakuyang ama, an asin an tala-angkanan nin saiyang mga ama, asin an pinakadakul na parte kan gabos nyamong mga agi-agi sa kakadlagan naka-ukit sa mga enot na mga lamina kun saen iyo an sakuyang sinasabi; kun kaya, an mga bagay na nangyari na bago pa man ako naggibo kan mga laminang ini iyo, na sarong katotoohan, na mas pinapa-urog na sinasambit sa mga enot na lamina.\n3 Asin pagkatapos na ako makapaggibo na kaining mga lamina sa paagi nin kasugoan, ako, si Nephi, naka-resibe nin sarong kasugoan na an ministeryo asin an mga propesiya, as mas maliwanag asin mga mahalagang parte kan mga ini; dapat na maisurat sa ibabaw kan mga laminang ini; asin na an mga bagay naisurat na dapat na pag-ingatan para sa kaaraman kan sakuyang mga katawohan, na dapat iyo an magsasadire sa mga kadagaan, asin man para sa iba pang madunong na mga katuyuhan, na an mga katuyuhan na ini naaaramang gayo in Kagurangnan.\n4 Kun kaya, ako, si Nephi, naggibo man nanggad nin sarong rekord sa ibabaw kaining mga laen na lamina, na nagtatao nin sarong kasaysayan, o na nagtatao nin sarong dakulaon na kasaysayan kan mga giyera asin mga pag-iiriwal-iwal asin mga pagkadestroso kan sakuyang mga katawohan. Asin kaini ako nakagibo, asin nagsugo s sakuyang mga katawohan na kun ano an saindang dapat na gigibohon pagktapos na ako mayo na; asin na ining mga lamina dapat na ipagtao gikan sa sarong henerasyon hanggan sa saro, o gikan sa sarong propeta hanggan sa saro man, hanggan sa iba pang mga katugonan nin Kagurangnan.\n5 Asin an estorya kan sakuyang paggibo kaining mga lamina ihahayag ngonian pagkatapos, asin ngonian, hilnga, ako nagpadagos uyon kaini na sakuyang naitaram na; asin kaini ako naggibo nin kadakul na mga sagradong bagay na dapat na pag-iingatan para sa kaaraman kan sakuyang mga katawohan.\n6 Maski na ngani, ako dae nagsusurat kan ano man na bagay sa mga lamina puwera lang na kun ini na sa sakuyang pag-iisip mga sagrado. Asin ngonian, kun ako napasala, maski na sinda may salang dati; bako na ako nagpapalibre sa sakuyang sadire nin huli sa ibang tawo, kundi nin hli sa kaluyahan na yaon sako, uyon sa laman, ako nagpapalibre para sa sakuya man sana.\n7 Ta an mga bagay na an ibang tawo naghuhuna na mga mas mahalaga, pareho sa hawak asin kalag, an iba man pinaghimong daeng kamugtakan asin pinagtutungtungan sa irarom kan saindang mga bitis. Iyo, maski na ngani mismo an Diyos nin Israel na ginibo kan mga tawo na pinagtutungtungan sa irarom kan saindang mga bits; ako nakapagsabi na tinutungtungan sa irarom kan saindang mga bitis pero ako magtataram sa ibang mga tataramon --- sinda an naghimo sa saiya na mayong kamugtakan, asin dae nagdadarangog sa boses kan saiyang mga pagpapagiromdom.\n8 Asin hilnga siya nag-abot, uyon sa mga tataramon kan anghel, sa anom na gatos na taon magpoon sa panahon na an sakuyang ama naghale sa Jerusalem.\n9 Asin an kinaban, nin huli sa saindang mga karaotan, maghuhusga saiya bilang sarong bagay na mayong kamugtakan; kun kaya, pinasakitan siya, asin siya nagtios kaini; asin saindang hinampak siya, asin saiyang pinagtiosan ini. Iyo, saindang pinaglutaban siya, asin siya nag-agud, nin huli kan saiyang mamumuton na pagkaherak, asin kan saiyang halawig na kasakitan para sa mga kaakian nin mga tawo.\n10 Asin an Diyos kan satuyang mga ama, na pinangenotan paluwas sa Ehipto, paluwas sa pagkasakop, asin man pinagpreserba niya sa kakadlagan, iyo, an Diyos ni Abraham, asin ni Isaac, an Diyos nin Jacob, na nagpahiling kan saiyang sadire, uyon sa mga tataramon kan anghel, bilang sarong tawo, pasiring sa mga kamot kan mga makasalanon na mga tawo, na tanganing ipaglangkaw, uyon sa mga tataramon nin Zenock, asin na tanganing ipako sa krus, uyon sa mga tataramon ni Neum, asin na tanganing ilubong sa lulubngan, uyon sa mga tataramon ni Zenos, na saiyang pinagsasabi manungod sa tulong aldaw nin kadikloman, na iyo mismo an senyal na itatao sa saiyang pagkagadan duman sa saindang mga namumuhay sa mga isla nin kadagatan, mas espesyal na itinao duman sa sainda na yaon sa harong nin Israel.\n11 Ta kaya nagtaram an propeta: An Kagurangnang Diyos seguradong mabisita sa gabos na harong nin Israel sa aldaw na iyan, kadaklang iba sa paagi ni boses, nin huli sa saindang pagkamatanos, pasiring sa saindang dakulang kaogmahan asin kaligtasan, asin an iba sa paagi nin mga daguldol asin mga pagkikilat kan saiyang kapangyarihan, sa paagi nin bagyo, sa paagi nin kalayo, asin sa paagi nin asu, asin dampog nin kadikloman, asin sa paagi nin pagburuka nin daga, asin sa paagi nin mga kabukidan na dadarahon paitaas.\n12 Asin an gabos na ining mga bagay seguradong mangyayari, sinabi kan propetang si Zenos. Asin an mga kagapoan sa mundo magkakabaraak; asin nin huli sa mga pag-aagrangay nin kinaban, kadakul na mga hade sa mga isla nin kadagatan magsasabi sa paagi kan Espiritu nin Diyos, na nagkukururahaw: An Diyos nin pangkagabsan nagtitios.\n13 Asin para sa sainda na yaon sa Jerusalem, sabi kan propeta, sinda hahampakon kan gabos na mga tawo, nin huli ta saindang ipinako sa krus an Diyos nin Israel, asin pinatalikod nindang laen an saindang mga puso, pinaghaboan an mga senyales asin mga kangalasan, asin an kapangyarihan asin kamurawayan kan Diyos nin Israel.\n14 Asin nin huli ta saindang pinatalikod nin laen an saindang mga puso, sabi kan propeta, asin pinagpara-orihan an Sarong Pinakabanal nin Israel, sinda magpaparalakaw sa laman, asin mapapara, asin magigin sarong sagitsit na tataramon asin sarong estorya, asin kapupung-utan sa kairibahan kan gabos na mga nasyon.\n15 Maski na kaini, kun an aldaw na iyan mag-abot, sabi kan propeta, na sinda dae na pinapatalikod nin laen an saindang mga puso laban sa Sarong Pinakabanal nin Israel, saka Siya makakagiromdom sa mga tipan na saiyang hinimo sa saindang mga ama.\n16 Iyo, saka Siya makakagiromdom sa mga isla nin kadagatan, iyo, asin sa gabos na mga katawohan na yaon sa harong nin Israel, na sakuya sindang pagtiriponon, sabi nin Kagurangnan, uyon sa mga tataramon ni propeta Zenos, gikan sa apat na surok nin kinaban.\n17 Iyo, asin an bilog na kinaban mahihiling an kaligtasan nin Kagurangnan, sabi kan propeta; sa lambang nasyon, lahi, dila asin an mga katawohan pagbebendisyunan.\n18 Asin ako, si Nephi, ipinagsurat ining mga bagay sa sakuyang mga katawohan, na tanganing baka puwede kong hikayaton sinda na saindang dapat na giromdomon an Kagurangnan an saindang Paratubos.\n19 Kun kaya, ako nagtataram sa gagos na harong nin Israel, na kun ini mangyari na sinda dapat na makakua kaining mga bagay.\n20 Ta uya, ako igwa nin kagibohan sa espiritu, iyo an nakakapahandal sakuya maski na an gabos kong kaso-kasoan maluluya, para sa sainda na yaon sa Jerusalem; ta kun dae lang an Kagurangnan naging maherakon, na ipahiling sa sakuya an mapanungod sainda, maski na ngani igwa siyang mga propeta kan lumang panahon, ako kuta na napara na man.\n21 Asin Siya bulanos na ipinahiling sa mga lumang propeta an gabos na mga bagay mapanungod sainda; asin man saiyang ipinahiling sa kadaklan an mapanungod samuya; kun kaya, ini kaipuhan na mangyari na ami makaaram manungod sainda ta an mga ini naisurat na sa mga laminang bronse.\n22 Ngonian ini nangyaring naglipas na ako, si Nephi, ipinagtukdo sa sakuyang mga tugang an mga bagay na ini; asin ini nangyaring naglipas na sakuyang binasa an kadakul na mga bagay sa sainda’ na inukit sa mga laminang bronse, na tanganing sinda makakaaram manungod sa mga nagkaginibohan na nin Kagurangnan sa ibang mga kadagaan, sa mga katawohan kaidto.\n23 Asin ako nagbasa nin kadakul na mga bagay sa sainda na naisurat na sa mga libro ni Moises; pero tanganing mas bilog kong mahikayat sinda na magtubod sa Kagurangnan saindang Paratubos, ako nagbasa sa sainda kaidtong mga nasusurat kan propetang si Isaias; nin huli ta sakuyang ibinabaing an gabos na kasuratan sa samuya, na tanganing ini magkakaigwa para sa samuyang kapikinabangan asin pagkanuod.\n24 Kun kaya ako nakapagtaram sa sainda, na nagsasabi: Magdangog kamo sa mga tataramon nin propeta, kamo na mga katadaan kan harong nin Israel, na sarong sanga na nabari; Magdangog kamo sa mga tataramon nin propeta, na naisurat para sa gabos na harong nin Israel, asin ibinabaing ko sinda arog sa saindo, na tanganing kamo man may paglaom asin man an saindong mga tugang na kun sane kamo naggigikan; ta pagkatapos na sa arog kaining paagi an mga propeta nagsurat.\n# posted by Unknown @ 5/15/2004 01:53:00 PM\n1 NEPHI TSAPTER 17\nSi Nephi sinugo na gumibo nin sarong barko --- Nagkontra an saiyang mga tugang --- Saiyang pinagiromdom sa sainda sa paagi nin pagbalik-saysay sa kasaysayan tungkol sa pakikipagkasundo nin Diyos sa Israel --- Siya napano nin kapangyarihan nin Diyos --- An saiyang mga tugang pinagbawalan na hiroon siya, ta baka sinda magigin arog sa dagang na tambo.\nAsin ini nangyaring naglipas na kami giraray nagpadagos kan samuyang paglakbay sa kaparangan; asin kami naglakbay nin haros pasirangan magpoon sa panahon na idto. Asin kami naglakbay asin nagtios nin grabeng pagsakit sa kaparangan; asin an samuyang mga babae nag-araki nin mga kaakian sa kaparangan.\n2 Asin grabeng marhay an mga biyaya nin Kagurangnan sa samuya, na habang kami namumuhay lang sa paagi nin hilaw na karne, an samuyang mga kababaehan nagtao nin saganang gatas para sa saindang mga kaakian, asin sinda mga makukusog, iyo, na garo arog sa mga darakulang tawo; asin sinda nagpoon na makayahan an saindang paglalakbay na mayong mga paggugurumod-gumod\n3 Asin kaya samuyang nahihiling na an mga katugonan nin Diyos seguradong nasusunod. Asin kun ining mga kaakian nin mga tawo nagsusunod sa mga katugonan nin Diyos, saiyang Tinataw-an nin kakanon sinda, asin pinapakusog sinda, asin nagtatao nin paagi na tanganing magibo ninda an bagay na saiyang pinagsusugo sa sainda; kun kaya, siya nagtao nin mga paagi para samuya tanganing kami makapamuhay sa kaparangan.\n4 Asin kami namumuhay sa laog nin kadakul na mga taon, iyo, na nag-abot nin walong taon na yaon sa kaparangan.\n5 Asin kami nakaabot sa lugar na samuyang inapud na Masagana, nin huli sa kadakulan nin prutas asin man mga tangguli; asin an gabos na ining mga bagay pinag-andam nin Kagurangnan na tanganing dae kami mapapara. Asin samuyang nahiling an kadagatan, na samuyang inapud na Irreantum, na an boot sabihon, kadakulon na katubigan.\n6 Asin ini nangyaring naglipas na kami nagtugdok kan samuyang mga tolda sa may baybayon; asin maski na ngani na kami nagtios nin kadakul na kasakitan asin sobrang pagdusa, iyo, grabe talaga na dae mi na masusurat sinda gabos, kami grabeng marhay an kaogmahan kan kami makaabot na sa may baybayon; asin inapud mi an lugar na Masagana, nin huli sa kadakulan nin prutas.\n7 Asin ini nangyaring naglipas na pagkatapos na ako, si Nephi, nakapamuhay sa daga nin Masagana sa laog nin kadakul na mga aldaw, an tingog nin Kagurangnan nag-abot sakuya, na nagsasabi: Magbuhat ka, asin magduman ka sa kabukidan. Asin ini nangyaring naglipas na ako nagbuhat asin nagpaduman sa kabukidan, asin nagmakimaherak sa Kagurangnan.\n8 Asin ini nangyaring naglipas na an Kagurangnan nagtaram sa sakuya, na nagsasabi: Ika magibo nin sarong barko, sa disenyong ipapahiling ko saimo, na tanganing madara ko an saimong katawohan sa balyo kaining mga katubigan.\n9 Asin ako nagsabi: Kagurangnan, saen po tabi ako maghahanap na ako makanagbo nin bakal na tutunawon, na tanganing makakagibo ako nin mga kagamitan sa paggibo nin barko sa disenyong ipinahiling mo sa sakuya?\n10 Asin ini nangyaring naglipas na an Kagurangnan sinabi sakuya kun saen ako magduman na tanganing makakua ako nin bakal, na sakuyang gigibohon na mga kagamitan.\n11 Asin ini nangyaring naglipas na ako, si Nephi, naggibo nin bulsang-panghayop nin kalayo, na himo nin kublit kan mga hayop; asin pagkatapos na ako makagibo nin bulsang-panghayop, na puwede kong magamit sa paghayop nin kalayo, pinagkiskis an duwang mga gapo na ako makapagmakot nin kalayo.\n12 Ta an Kagurangnan dae nagtutugot na kami magmakot nin kadakul na kalayo, habang kami naglalakbay sa kaparangan; ta siya nagsabi: Ako maghihimo kan saindong kakanon na magigin mahamison, na kamo dae na kaini magluluto pa.\n13 Asin Ako man magigin ilaw nindo sa kaparangan; asin Ako an mag-aandam kan dalan sa atubangan nindo, na kun ini mangyari na kamo magsusunod kan sakuyang mga katugonan; kun kaya, habang sinusunod nindo an sakuyang mga katugonan kamo dadarahon pasiring sa pinagpromisang daga; asin kamo makakaaram na sa paagi ko kamo pinagdara.\n14 Iyo, asin an Kagurangnan nagsabi man na: Pagkatapos na kamo mag-abot na sa pinagpromisang daga, kamo makakaaram na Ako, an Kagurangnan, an Diyos; asin na Ako, an Kagurangnan, an nagligtas sa saindo gikan sa pagkadestroso; iyo, na Ako an nagdara saindo paluwas sa daga nin Jerusalem.\n15 Kun kaya, ako, si Nephi, naghingoha na makasunod sa mga katugonan nin Kagurangnan, asin na ako nagpagiromdom s a sakuyang mga tugang na main matinubod-tubod asin mahigos.\n16 Asin ini nangyaring naglipas na ako naggibo nin mga kagamitan na bakal na sakuyang tinunaw gikan sa gapo.\n17 Asin kan mahiling kan sakuyang mga tugang na ako magpopoon na sa paggibo nin sarong barko, sinda nagpoon na maggugurumod-gumod laban sakuya, na nagsasabi: An satuyang tugang saro nang hangal, ta saiyang pinag-iisip na makakagibo siya nin sarong barko; iyo, siya man nag-iisip na siya makakabalyo kaining dakulang mga katubigan.\n18 Asin kaya an sakuyang mga tugang nag-agrangay laban sakuya, asin ginugusto nindang habong magtrabaho, ta sinda habong magtubod na ako makakagibo nin sarong barko; ni sinda makatubod na ako sinugo sana nin Kagurangnan.\n19 Asin ngonian ini nangyaring naglipas na ako, si Nephi, sobrang marhay an kamundoan nin huli sa katagasan kan saindang mga puso; asin ngonian kan mahiling ninda akong nagin mamundoong sinda nagin maogmahon sa laog kan saindang mga puso, na tanganing sinda labaw an pagka-ogma sakuya, na nagsasabi: Kami nakakaaram na ikaw dae nanggad makakagibo nin sarong barko, ta kami nakakaaram na ikaw nagkukulang sa kaaraman; kun kaya, ikaw dae nanggad makakatapos sa arog kaiyan na dakulaong trabaho.\n20 Asin ika arog na gayo sa satuyang ama, na dinadara kan saiyang mga kalokohan na imahinasyon kan saiyang puso; iyo, siya an nagdara samuya paluwas sa daga nin Jerusalem, asin kami nagin lagalag sa kaparangan sa kadakul na mga taon; asin an satuyang mga kababaehan nagsakripisyo, maski na ngani sinda nagbabados nin aki; asin sinda nagmundag nin mga kaakian sa kaparangan asin nagdusa nin kadakul na mga bagay, puwera sana nin kagadanan; asin mas marhay pang sinda nagkagaradan na bago pa man sinda nagruluwas sa Jerusalem kesa magtios kaining mga kasakitan.\n21 Hilnga, sa kadakul na mga taon na kami nagtios sa kaparangan, na sa panahon kuta nang ito kami nag-oogma sa mga bagay na samuyang mga pagsadire asin sa daga na samuyang kamanahan; iyo, asin kami kuta na nagin maogmahon.\n22 Asin kami nakakaaram na an mga katawohan na yaon duman sa Jerusalem mga matatanos na mga katawohan; ta saindang sinusunod an mga patakaran asin mga hatol nin Kagurangnan, asin an gabos niyang mga katugonan, na uyon sa mga ley ni Moises; kun kaya, kami nag-aaram na sinda mga matatanos na mga katawohan; asin an satuyang ama an naghatol sainda, asin iyo man an nagdara satuya nin huli ta kita nagdadangog sa saiyang tataramon; iyo, an satuyang tugang arog na gayo sa saiya. Asin sa arog kaining mga tataramon na an sakuyang mga tugang naggugurumod-gumod asin nag-aagrangay laban samuya.\n23 Asin ini nangyaring naglipas na ako, si Nephi, nagtaram sa sainda, na nagsasabi: May paniwala daw kamo na an satuyang mga ama, na mga kaarakian nin Israel, madara daw na makaluwas sa mga kamot nin mga taga-Ehipto kun sinda dae nagdangog sa mga tataramon nin Kagurangnan?\n24 Iyo, sa paghuna daw nindo na madara daw na makaluwas sa pagkakagapos, kun an Kagurangnan dae nagsugo ki Moises na dapat na pangenotan niya sindang magluwas sa pagkasakop na kamugtakan?\n25 Ngonian kamo nag-aaram na an mga kaakian nin Israel yaon kaidto sa pagkasakop na kamugtakan; asin kamo nag-aaram na sinda nabatad nin kadakul na mga trabahoon, na magabaton na maray na pagdarahon; kun kaya, kamo nag-aaram na ini kaipuhan para sa saindong karahayan, na sinda dapat na darahon paluwas sa pagkasakop na kamugtakan.\n26 Ngonian kamo nag-aaram na si Moises pinagsugo nin Kagurangnan na gibohon idtong dakulaon na trabaho; asin kamo nag-aaram na sa saiyang tataramon an mga tubig kan Pulang Dagat nabanga digde asin duman, asin sinda nag-aragi sa katahawan nin lantad na daga.\n27 Pero kamo nag-aaram na an mga taga-Ehipto nagkaralamos sa Pulang Dagat, sinda na mga hukbo nin Faraon.\n28 Asin kamo man nag-aaram na sinda pinakakan nin manna sa kaparangan.\n29 Iyo, asin kamo man nag-aaram na si Moises, na sa saiyang tataramon na gikan sa kapangyarihan nin Diyos, na yaon saiya, pinagrapado an gapo, asin nagparabulos an tubig, na an mga kaakian nin Israel matalingkas sa saindang kapahaan.\n30 Asin maski na ngani na sinda nakaruluwas na, an Kagurangnan saindang Diyos, an saindang Paratubos, na kairibang nangenotan sainda, nag-aantabay sainda sa aldaw asin nagtata-ong liwanag sa sainda kun banggi, asin naggigibo nin gabos na mga bagay para sainda na sayon para sa tawo na maresibe, saindang pinapatagas an saindang mga puso asin binubulag an saindang mga kaisipan, asin nagin tampalasan laban ki Moises asin laban sa tunay asin buhay na Diyos.\n31 Asin ini nangyaring naglipas na uyon sa saiyang tataramon saiyang niradas sinda; asin uyon sa saiyang tataramon saiyang pinangenotan sinda; asin uyon sa saiyang tataramon saiyang ginibo an gabos na mga bagay para sainda; asin mayo nin ano man na bagay na saiyang ginibo na dae ini naggigikan sa saiyang tataramon.\n32 Asin pagkatapos sinda nakabalyo na sa salog nin Jordan saiya sindang ginibong makusog na tanganing mapaharale an mga kaakian kan daga, iyo, na sinda nagkawaratak-watak sa pagkadestroso.\n33 Asin ngonian, kamo naghuhuna na an mga kaakian sa dagang ini, na gikan sa daga nin promisa, na pinaruluwas kan satuyang mga ama, kamo naghuhuna na sinda mga matatanos? Hilnga, ako nagtataram sa saindo, Dae.\n34 Kamo naghuhuna na an satuyang mga ama mas pinili kutana kesa sainda kun sinda kutana nagin mga matatanos? Ako nagtataram sa saindo, Dae.\n35 Hilnga, an Kagurangnan nagmamawot sa gabos na laman na magkasararo; siya na sarong matanos iyo an pinapa-urog nin Diyos. Pero hilnga, an mga katawohan na ini pinaghaboan an kada tataramon nin Diyos, asin sinda hinog-hinog na sa kadaendatahan; asin an kabilugan kan kaanggutan nin Diyos iyo an nangingibabaw sainda; asin an Kagurangnan pinagsumpa an daga laban sainda, asin benindisyunan ini para sas satuyang mga ama; iyo, saiya man nanggad sinumpa ini laban sainda para sa sainda man sanang kapahamakan, asin saiya man nanggad na benindisyunan ini para sa satuyang mga ama na sinda magkaka-igwa nin kapangyarihan sa ibabaw kaini.\n36 Hilnga, an Kagurangnan minukna an kinaban na ini dapat na pamumuhayan; asin siya naglalang kan saiyang mga kaakian na tanganing sinda an dapat na magin kagsadire kaini.\n37 Asin siya nag-iitaas na maglangkaw an sarong matanos na nasyon, asin dinedestroso nya an mga nasyon nin mga makasalanon.\n38 Asin saiyang inaantabayanan parayo an mga matatanos pasiring duman sa mas masaganang mga kadagaan, asin an makasalanon saiyang dinedestroso, asin sinusumpa an daga sa sainda para sa sainda man sana.\n39 Siya naghahade sa kaitaasan nin mga kalangitan, ta ini an saiyang trono, asin ining kinaban iyo man an saiyang tinutungtungan.\n40 Asin saiyang kinamumutan sinda na nag-aako saiya bilang saindang Diyos. Hilnga, siya namuot sa satuyang mga ama, asin siya nakipagtipan sa sainda, iyo, magin ki Abraham, ki Isaac, asin ki Jacob; asin siya nakakagiromdom sa mga tipan na saiyang hinimo; kun kaya, siya an nagdara sa sainda paluwas sa daga nin Ehipto.\n41 Asin siya an nagpatultol sainda sa kaparangan sa paagi kan saiyang pamakol; ta saindang pinatagas an saindang mga puso, arog kan saindong ginigibo; asin an Kagurangnan pinapatultol sinda nin huli sa saindang mga kadaendatahan. Siya nagpadara nin mga nagkakalayong mga halas na naglulupad sa sainda; asin pagkatapos sindang kinaragat siya nag-andam nin sarong paagi na sinda puwedeng mabulong; asin an gigibohon ninda sana na maghimo sndang maghanap; asin nin huli kan pagkasimple sanang paagi; o an pagkamadalion kaini, igwa nin kadakul na nagkagaradan.\n42 Asin pinapatagas ninda an saindang mga puso paminsan-minsan, asin nagtataram sinda nin maraot laban ki Moises, asin man laban sa Diyos; maski na ngani kaini, kamo nag-aaram na sinda tinarabangan sa paagi kan saiyang daeng kapantay na kapangyarihan pasiring duman sa dagang pinagpromisa.\n43 Asin ngonian, pagkatapos ka gabos na ining mga bagay, an panahon nag-abot na sinda nagin mga makasalanon, iyo, harani na haros sa pagkahinog; asin ako dae nag-aaram pero sinda sa aldaw na ini madalion nang raradason; ta ako nag-aaram na an aldaw seguradong maabot na sinda kaipuhan nang rumpagon, puwera sa nagkapira sana, na dadarahon sa harayo paduman sa pagkasakop.\n44 Kun kaya, an Kagurangnan nagsugo sa sakuyang am na dapat siyang maghale paduman sa kaparangan; asin ta an mga Hudiyo man may planong siya hahalean nin saiyang buhay; iyo, asin kamo man may planong hahalean siya nin saiyang buhay; kun kaya, kamo mga paragadan sa laog kan saindong mga puso asin na kamo naaarog man sa sainda.\n45 Kamo madalion sana gumibo nin kadaendatahan pero maluya na maggiromdom sa Kagurangnan na saindong Diyos. Kamo nakahiling nin sarong anghel, asin siya nakipag-olay sa saindo; iyo, nadadangog nindo an saiyang boses paminsan-minsan; asin na siya nakipag-olay sa saindo sa banayad na sadit na boses, pero kamo lipas an saindong pagkamate, na dae nindo nanggad namamatean an saiyang mga tataramon; kun kaya, siya nakikipag-olay sa saindo na arog kan boses nin daguldol, na nagpapatanyog sa kinaban na garo baga ini babaranga-bangaon.\n46 Asin kamo man nakaka-aram na sa paagi kan saiyang makusog na makapangyarihan na tataramon siya puwedeng magkausa sa kinaban na ini palilipason; iyo, asin kamo nag-aaram na sa paagi kan siayang tataramon siya puwedeng magkausa na an mga lubak-lubak na lugar magin mga patag, asin an mga patag na lugar magkakaparasa-pasa. O, ngonian, tadaw ini, na kamo nagin matagason an saindong mga puso?\n47 Hilnga, sa sakuyang kalag napapano nin kamundoan nin huli saindo, asin an sakuyang puso nagkukulog; ako man natatakot na baka kamo mapapara sagkud pa man. Uya, ako pano kan Espiritu nin Diyos, na tanganing an sakuyang kahawakan mayo na nin kusog.\n48 Asin ini nangyaring naglipas na kan ako makapagtaram na kaining mga tataramon sinda nagka-aranggot sakuya, asin sinda nagmawot na iapon ako sa kairaroman nin dagat; asin kan sinda nagrarani tanganing pakulgan ako kan saindang mga kamot ako nagtaram sa sainda, na nagsasabi: Sa pangaran nin Makapangyarihan na Diyos, ako nagsusugo saindo na daw nindo ako pagdut-an, ta ako pano-pano nin kapangyarihan nin Diyos, magin hanggan sa pagkaubos kan sakuyang laman; asin siisay man na magduot kan saiyang mga kamot sa sakuya madadagang na magin arog sa sarong binalad na tambo; asin siya magigin daeng pakinabang sa atubangan kan kapangyarihan nin Diyos, ta an Diyos iyo an magrarapado saiya.\n49 Asin ini nangyaring naglipas na ako, si Nephi, nagsabi pa sainda na sinda dapat na dae na maggugurumod-gumod laban sa saindang ama; ni ipagkait ninda an saindang mga trabaho sakya, ta sinugo ako nin Diyos na dapat akong maggibo nin sarong barko.\n50 Asin ako nagtaram sa sainda: Kun an Diyos nagsugo sakuya na gumibo nin gabos na bagay ako makakahimo kan mga ini. Kun siya magsusugo sakuya na ako dapat na magsabi sa tubig na ini, ika magigin daga, iyan dapat na magigin daga; asin kun ako magsasabi kaini, iyan dapat na mangyayari.\n51 Asin ngonian, kun an Kagurangnan igwa kaining makusog na kapangyarihan, asin siya nakakagibo nin grabe kadakul na mga milagro sa mga kaakian nin mga tawo, paanong nangyari na siya dae makapagtukdo sakuya, na ako dapat na makakagibo nin sarong barko?\n52 Asin ini nangyaring naglipas na ako, si Nephi, nakapagtaram na nin kadakul na mga bagay sa sakuyang mga tugang, na tanganing sinda nagkaralawgaw asin dae na nakipagdiskusyunan laban sakuya; ni gibohon nindang makakapot an saindang mga kamot sa sakuya o dut-an ako kan saindang mga muro, magin sa laog nin kadakul na mga aldaw. Ngonian sinda dae nanggad nakagibo kaini na baka sinda magkaruluyos sa atubangan ko, ta grabe kakusog na gayo an Espiritu nin Diyos; asin kaya ini iyo an mapangyari sa sainda.\n53 Asin ini nangyaring naglipas na an Kagurangnan nagtaram sa sakuya: Unaton mo an saimong kamot giraray atubang sa saimong mga tugang, asin sinda dae maluluyos sa atubangan mo, pero gigibohon kong magkikimig-kimig sinda, sabi nin Kagurangnan, asin ini gigibohon ko, na tanganing sinda makakaaram na Ako an Kagurangnan nindang Diyos.\n54 Asin ini nangyaring naglipas inunat ko an sakuyang kamot sa atubang kan sakuyang mga tugang, asin sinda dae man nanggad nagkaruluyos sa atubangan ko; pero an Kagurangnan pinapakimig-kimig sinda, na uyon sa mga tataramon na saiyang pinagsabi.\n55 Asin ngonian, sinda nagsabi: Kami nakakaaram na may kasegurohan na an Kagurangnan iyo an kaiba mo, ta aram nyamo na ini an kapangyarihan nin Kagurangnan na iyo an nagpakimig-kimig samuya. Asin sinda nagkaturumba mismo sa atubangan ko, asin haros magsaramba na sa sakuya, pero ako an nagpugol sainda, na nagsasabi: Ako an saindong tugang, iyo, an saindong nguhod na tugang; kun kaya, sambahon nindo an Kagurangnan Diyos, asin galangan an saindong ama asin an saindong ina, na tanganing an saindong mga aldaw magin halawig sa ibabaw nin daga na an Kagurangnan nindong Diyos iyo an magtatao saindo.\n# posted by Unknown @ 5/14/2004 06:27:00 PM\n1 NEPHI TSAPTER 15\nAn banhi ni Lehi nakatalaan na iyo an magresibe kan ebanghelyo na naggigikan sa mga Hentil sa huring mga aldaw --- An pagkatiripon-tipon nin Israel inaarog sa sarong kahoy na Olibo na an mga natural na mga sanga kaini isusugpon giraray --- si Nephi nag-interpreta sa bisyon kan kahoy nin buhay asin nagtataram kan hustisya nin Diyos sa pagkabaranga kan mga makasalanon asin sa mga matatanos.\nAsin nangyaring naglipas na pagkatapos ako, si Nephi, dinara-dara na yaon sa espiritu, asin nagkahiriling an gabos na mga bagay na ini, ako nagbalik sa tolda kan sakuyang ama.\n2 Asin nangyaring naglipas na nahiling ko an sakuyang mga tugang, asin sinda nag-iiriwal-iwal an lambang saro sa saro manungod sa mga bagay na naisaysay kan sakuyang ama.\n3 Ta siya tunay na nagtataram kan kadakul na mga darakulang bagay sa sainda, na depisilon na masasabutan, pwera lang kun an tawo maghapot sa Kagurangnan; asin sinda na matatagas an saindang mga puso, kaya sinda dae nagrarani sa Kagurangnan na dapat kutanang gibohon ninda.\n4 Asin ngonian, ako, si Nephi, nagkukulog na gayo an sakuyang boot huli sa katagasan kan saindang mga puso, asin man, huli sa mga bagay na sakuya nang nagkahiriling, asin naaaraman na sa sainda dae puwedeng maiiwasan an mangyayaring malipas nin huli sa dakulang karaotan kan mga kaakian nin mga tawo.\n5 Asin nangyaring naglipas na ako nadaog nin huli sa sakuyang mga kasakitan, ta an konsiderasyon ko sa sadire kong kasakitan grabe kadakula na labaw sa gabos, huli sa pagkadestroso kan sakuyang mga katawohan, ta sakuyang nahiling an saindang pagkapahamak.\n6 Asin nangyaring naglipas na pagkatapos kong magresibe nin kakusugan ako nakapagtaram sa sakuyang mga tugang, pinagmamawot na maaraman ko an kausa kan saindang mga pag-iiriwal-iwal.\n7 Asin sinabi ninda: Hilnga, kami dae nakakasabot sa mga tataramon na pinagsasabi kan satuyang ama manungod sa natural na mga sanga nin kahoy na Olibo, asin man manungod sa mga Hentil.\n8 Asin ako nagsabi sa sainda: Naghapot na kamo sa Kagurangnan?\n9 Asin nagsabi sinda sakuya: Dae pa; ta an Kagurangnan dae man naggigibo nin bagay na tanganing kami makakaaram.\n10 Hilnga, nagsabi ako sa sainda: Paanong nangyari na kamo dae nag-uutob sa mga kasugoan nin Kagurangnan? Paano ini na kamo mapapara, nin huli sa katagasan kan saindong mga puso.\n11 Dae nindo nagigiromduman an mga bagay na an Kagurangnan an nagtaram? --- kun dae nindo pagpapatagason an saindong mga puso, asin maghapot sakuya na may pagtubod, maniniwala na kamo magkakamit, na may kahigosan sa pagsusunod sa sakuyang mga tugon, segurado na an mga bagay na ini mahihimong maipapaaram sa saindo.\n12 Hilnga, ako nagtataram sa saindo, na an harong nin Israel pinagkukumpara sa sarong kahoy na Olibo, sa paagi kan Espiritu nin Diyos na yaon sa satuyang ama; asin uya, bako daw na kita nasuhay gikan sa harong nin Israel, bako daw na kita man sarong sanga kan harong nin Israel?\n13 Asin ngonian, an bagay na an satuyang ama nagpapasabot manungod sa pagsusugpon kan mga natural na mga sanga sa paagi nin kautuban sa mga Hentil, ini, sa laog nin mga huring aldaw, sa panahon na sa satuyang banhi magdidikit na sana nin huli sa daeng paniniwala, iyo, sa paglipas nin kadakul na mga taon, asin kadakul na mga henerasyon pagkatapos na an Mesiyas magpapahiling sa hawak na laman sa mga kaakian nin mga tawo, na mangyayari an kabilugan nin ebanghelyo kan Mesiyas magpapaduman sa mga Hentil, asin gikan sa mga Hentil paduman sa katadaan kan satuyang banhi ---\n14 Asin sa aldaw na iyan na an katadaan kan satuyang banhi makakaaram na sinda kaarayon sa laog kan harong nin Israel, asin na sinda mga piniling katawohan nin Kagurangnan, asin pagkatapos na sinda makakaaram asin makakanuod sa kaaraman kan saindang mga ninuno, asin man sa kaaraman sa ebanghelyo kan saindang Paratubos, na iyo an pinagtutukdo sa saindang mga ama sa paagi niya; kun kaya, makakaaram sinda sa kadunungan kan saindang Paratubos asin an pinakapunto kan saiyang doktrina, na tanganing maaraman ninda kun paano magdulok sa saiya asin ta sinda maliligtas.\n15 Asin na sa aldaw mismong iyan bako daw na magkaka-orogma sinda asin mag-oomaw sa saindang daeng kasagkuran na Diyos, an saindang gapo asin an saindang kaligtasan? Iyo, sa aldaw mismong iyan, bako daw na magkakamit sinda nin kusog asin kakanon na minagikan sa tunay na baging? Iyo, bako daw na magdudulok sinda sa tunay na pagmamato nin Diyos?\n16 Hilnga, ako nagsasabi sa saindo, iyo, sinda makagiromdom giraray na kabilang sa harong nin Israel; sinda isusugpon, bilang sarong natural na sanga nin kahoy na Olibo, duman sa tunay na kahoy nin Olibo.\n17 Asin iyo ini an guston kan satuyang ama na ipasabot; asin saiyang ipinapasabot na ini dae mangyayaring maglipas hanggan dae pa sinda pinagwaratak-watak sa paagi kan mga Hentil; asin siya magpapasabot na ini mangyayari sa paagi kan dalan nin mga Hentil, na an Kagurangnan maipapahiling an saiyang kapangyarihan sa mga Hentil, na iyo man ngani an nagin kausa na siya itatakwil an mga Hudiyo, o kan harong nin Israel.\n18 Kun kaya, an satuyang ama dae nagtataram manungod sa satuyang banhi sana, kundi iyo man sa gabos na kabilang sa harong nin Israel, na tinutukdo an tipan na dapat na mangyayari sa laog kan mga huring aldaw; na an tipan na ini ginibo sa satuyang ama na si Abrahan, na nagsasabi: Sa saimong banhi an gabos na lahi sa kinaban mabebendisyunan.\n19 Asin ini nangyaring naglipas na ako, si Nephi, nagtaram nin kadakul manungod kaining mga bagay; iyo, ako nagtaram sa sainda manungod sa pagbabalik-giraray kan mga Hudiyo sa mga huring aldaw.\n20 Asin sakuyang pinagkulibat sa sainda an mga tataramon ni Isaias, na iyo an nagtaram manungod sa pagbabalik-giraray kan mga Hudiyo, o kan harong nin Israel; asin pagkatapos na sinda maibalik-giraray dapat na sinda mayo na nin pagkakabaranga, na sinda dae na magkakawaratak-watak giraray. Asin ini nangyaring naglipas na ako nagtaram nin kadakul na mga tataramon sa sakuyang mga tugang, na sinda nagin matuninong asin nagpakumbaba sa saindang mga sadire sa atubangan nin Kagurangnan.\n21 Asin ini nangyaring naglipas na sinda nagsabi sa sakuya giraray, na nagsasabi: Ano baya an kahulugan kan bagay na an satuyang ama nahiling sa saiyang pangiturugan? Ano an boot sabihon kan kahoy na saiyang nahiling?\n22 Asin ako nagsabi sa sainda: Idto iyo an representasyon kan kahoy nin buhay.\n23 Asin sinda nagsabi sa sakuya: ano an boot sabihon kan tinubong lansang na nahiling kan satuyang ama, na iyo an naggigiya pasireng sa kahoy?\n24 Asin ako nagsabi sa sainda na iyo idto an tataramon nin Diyos; asin kun siirisay man an magdadangog sa tataramon nin Diyos, asin makusog na magkakapot kaini, sinda dae nanggad mapapahamak; ni an mga tentasyon asin an mga nagkakalayong pana kan mga kaiwal iyo an makakadaog sa sainda sa pagkabuhay, tanganing darahon sinda sa pagkapahamak.\n25 Kun kaya, ako, si Nephi, nagpapagiromdom sa sainda na dapat sindang magdangog sa tataramon nin Kagurangnan; iyo, ako nagkulibat sa sainda sa gabos na kusog kan sakuyang kalag, asin sa gabos na kadunungan na sakuyang ñandú-an, na sinda man lugod maghihinanyog sa mga tataramon nin Diyos asin maggigiromdom na sunudon an saiyang kasugoan pirme sa gabos na mga bagay.\n26 Asin sinda nagsabi sa sakuya: Ano an gustong ipasabot sa salog nin tubig na nahiling kan satuyang ama?\n27 Asin ako nagsabi sa sainda na an tubig na nahiling kan sakuyang ama iyo an kaatian; asin sobra an pinag-iisip niya sa ibang mga bagay na kun kaya dae niya nahiling an kaatian nin tubig.\n28 Asin ako nagsabi sa sainda na iyo idto an sarong makatakuton na katubigan, na iyo an naglaen sa mararaot asin sa kahoy nin buhay, asin man sa mga banal nin Diyos.\n29 Asin ako nagsabi sa sainda na iyo idto an sarong representasyon kaidtong makatakuton na impiyerno, na an anghel nagtaram sa sakuya na pinag-andam para sa mga makasalanon.\n30 Asin ako nagsabi sa sainda na an samuyang ama nakahiling man na an hustisya nin Diyos iyo man an nagbanga sa makasalanon asin mga matanuson; asin an kaliwanagan kaini arog sa kaliwanagan kan sarong nag-aagabaab na kalayo, na nagtataas pasiring sa Diyos na daeng kasagkuran, asin ta mayong katapusan.\n31 Asin sinda nagsabi sa sakuya: Bako daw na iyo ini an boot sabihon na kasakitan kan hawak sa mga aldaw nin pagsubok, o bako daw na iyo ini an bot sabihon na pinakasagkud na kamugtakan nin kalag pagkatapos na magadan an temporal na hawak, o bako daw na ini nagtataram kan mga bagay na mga temporal?\n32 Asin ini nangyaring naglipas na ako nagsabi sa sainda na iyo idto an sarong representasyon kan mga bagay na parehong temporal asin espirituwal; ta maabot an aldaw na sinda dapat na husgaran kan saindang mga gibo, iyo, magin an mga gibo na nahimo na kan temporal na hawak sa saindang mga aldaw nin pagsubok.\n33 Kun kaya, kun sinda magkakagaradan na sa saindang sadireng kasalan dapat na sinda hahaleon man; tungkol sa mga bagay na espirituwal, na nagpapanungod sa katanusan; kun kaya, dapat sindang darahon tanganing magtindog sa atubangan nin Diyos, na huhusgaran kan saindang mga kagibohan; asin kun an saindang mga kagibohan iyo an mga kaatian dapat na sinda man magigin maati; asin kun sinda maati kaipuhan na daw sinda mabubuhay sa kahadean nin Diyos; ta kun iyo, kuntana an kahadean nin Diyos maation man.\n34 Pero hilnga, ako nagtataram sa saindo, an kahadean nin Diyos bakong maati, asin mayong dae nalilinigan na bagay na makakalaog sa kahadean nin Diyos; kun kaya kaipuhan na marhay na igwa nin sarong lugar nin kaatian na pinag-andam para sa maati.\n35 Asin igwa nin sarong lugar na pinaghanda, iyo, maski na ngani makangorongirhat na impiyerno na sakuyang nasabi na, asin an diyablo iyo an nag-andam kaini; kun kaya an kahuri-hurihing kamugtakan nin mga kalag nin mga tawo iyo na sinda maipamugtak sa laog kan kahadean nin Diyos, o sinda itatakwil nin huli sa hustisya na sakuya nang sinambit.\n36 Kun kaya, an mga makasalanon pinaglaen man sa mga matatanos; asin man gikan sa kahoy na buhay, na an bunga mas mahalaga asin mas pinagmamawot labaw pa sa ibang mga prutas; iyo, asin iyo ini an mas paurog na gayo kesa sa gabos na regalo nin Diyos. Asin kaya ako nagtaram sa sakuyang mga tugang. Amen.\n# posted by Unknown @ 5/12/2004 07:16:00 PM\n1 NEPHI TSAPTER 14\nSarong anghel an nagsabi ki Nephi manungod sa mga biyaya asin mga sumpa na mangyayari sa mga Hentil --- Igwa lang nin duwang simbahan: An Simbahan kan Kordero nin Diyos asin an simbahan kan diyablo --- An mga banal nin Diyos sa gabos na mga nasyon pinagpersiger kan dakula asin marumpot na simbahan --- Si Apostol Juan magsusurat manungod sa katapusan nin kinaban.\nAsin ini mangyayari, na kun an mga Hentil magdadangog sa Kordero nin Diyos sa aldaw na iyan na magpapahiling siya kan saiyang sadire sa sainda sa tataramon, asin man sa kapangyarihan, sa kada gibo, hanggan sa mahale sa sainda an mga sagabal na masisingkugan ---\n2 Asin dae ninda patatagason an saindang mga puso laban sa Kordero nin Diyos, sinda ibibilang sa mga banhi kan saimong ama; iyo, sinda ibibilang sa laog kan harong nin Israel; asin sinda magigin mapalad na mga katawohan sa ibabaw nin pinangakong daga sagkud pa man; sinda dae na nanggad dadarahon sa pagkasakop; asin an harong nin Israel dae naman nanggad magkakaralagalag.\n3 Asin an hararom na kalot, na pinagkalot para sa sainda kan dakulaon asin marumpot na simbahan, na iyo an pinagpundar kan diyablo asin an saiyang mga kaakian, na sa paghuna pwede nyang darahon paharayo an mga kalag nin mga tawo sa impiyerno --- iyo, yang hararom na kalot na kina lot para sa kapahamakan nin mga tawo mapapano kaidtong nagkaralot kaiyan, sa sainda man sanang kapahamakan, sabi kan Kordero nin Diyos; bako lang sa kapahamakan kan mga kalag kundi sa pagkapahamak kan mga ini palaog sa impiyerno na daeng katapusan.\n4 Ta hilnga, ini nauuyon sa pagkasakop kan diyablo, asin nauyon man sa hustisya nin Diyos, sa gabos na mga naggigibo nin karaotan asin karumputan sa atubangan niya.\n5 Asin ini nangyaring naglipas na an anghel nagtaram sa sakuya, si Nephi, na nagsasabi: Saimong nahiling na kun an mga Hentil magsosolsol ini makakarahay na gayo sainda; asin saimo man gayong naaaraman an manungod sa mga tipan nin Kagurangnan sa laog mismo kan harong nin Israel; asin man saimong nadangog na maski siisay man na dae magsosolsol kaipuhan na mapapara.\n6 Kaya, an kasakitan mapapasa-hentil kun mangyari na saindong patagason an saindang mga puso laban sa Kordero nin Diyos.\n7 Ta maabot an oras, nagsabi an Kordero nin Diyos, na gigibohon ko an sarong dakulaon asin sarong makangangalas na gibo sa mga kaakian nin mga tawo; sarong gibo na magigin daeng kasagkuran, maski arin man na sarong parte nin kamot o sa ibong na parte --- sa ikapagkumbinsi ninda para sa katuninongan asin sa eternal na buhay, o sa ikaliligtas ninda na mga matatagas an saindang mga puso asin sa pagkabulag kan saindang mga isip na iyo an nagdara sa sainda pasiring sa pagkasakop, asin man pasiring sa kapahamakan, pareho sa temporal asin espirituwal, na uyon sa paagi nin pagkasakop kan diyablo na sakuyang sinabi.\n8 Asin ini nangyaring naglipas na kan an anghel nakapagtaram na kan mga tataramon na ini, siya nagsabi sa sakuya: Nagigiromduman mo pa an mga tipan kan Ama sa laog kan harong nin Israel? Ako nagsabi sa saiya: Iyo po.\n9 Asin ini nangyaring naglipas na siya nagsabi sa sakuya: Masdi daw, asin hilnga an dakulaon asin an pinakamarumpot na simbahan, na iyo an ina kan mga marurumpot, na an pundador iyo an diyablo.\n10 Asin siya nagtaram sa sakuya: Hilnga magkakaigwa sana nin duwang simbahan; an saro iyo an simbahan kan Kordero nin Diyos, asin an saro iyo man an simbahan kan diyablo; kun kaya, an siirisay man an dae kaarayon sa simbahan kan Kordero nin Diyos kaarayon duman sa dakulang simbahan, na iyo an ina kan mga marurumpot; asin iyo an prostituta sa bilog na kinaban.\n11 Asin ini nangyaring naglipas na ako nagmasid asin nahiling an prostituta sa bilog na kinaban, asin siya nakatukaw sa ibabaw kan kadakul na mga katubigan; asin siya an makapangyarihan sa ibabaw nin bilog na kinaban, sa gabos na mga nasyon, mga lahi, mga linguwahe, asin mga katawohan.\n12 Asin ini nangyaring naglipas na nahiling ko an simbahan kan Kordero nin Diyos, asin an saindang bilang kadikiton sana, huli sa karaotan asin mga karumputan kan prostituta na nakatukaw sa ibabaw kan kadakul na mga katubigan; kumbaya, nahiling ko na an simbahan kan Kordero na iyo an mga banal nin Diyos, na yaraon man an gabos sa bilog nin kinaban; asin an saindang mga nasasakupan sa ibabaw nin kinaban dikiton sana, nin huli sa karaotan kan dakulaon na prostituta na nahiling ko.\n13 Asin ini nangyaring naglipas na nahiling ko an bantugan na ina nin mga karumputan na nagkasararong nagkatiripon an kadaklan sa ibabaw nin bilog na kinaban, sa gabos na mga nasyon kan mga Hentil, tanganing makipag-iwal laban sa Kordero nin Diyos.\n14 Asin ini nangyaring naglipas na ako, si Nephi, nakahiling sa kapangyarihan kan Kordero nin Diyos, na ini nag-abot asin napasa mga banal kan simbahan nin Kordero, asin sa mga piniling banwaan kan Kagurangnan, na nagkawaratak-watak sa ibabaw nin bilog na kinaban; asin sinda armado nin katanosan asin igwa nin kapangyarihan nin Diyos na yaon sa dakulang kamurawayan.\n15 Asin ini nangyaring naglipas na nahiling ko na an makuring kaanggutan nin Diyos na ipinagbulos mismo sa dakula asin marumpot na simbahan, na tanganing magka-igwa nin mga giyera asin mga pabantog nin mga pagralaban-laban sa gabos na mga nasyon asin mga lahi nin kinaban.\n16 Asin kan may mga pagpoon nin mga giyera asin mga pabantog nin mga pagralaban-laban sa gabos na mga nasyon na mga kaarayon sa ina nin mga karumputan, an anghel nagtaram sa sakuya, na nagsasabi: Hilnga, an makuring kaanggutan nin Diyos yaon sa ina nin mga prostituta; asin hilnga, ika an nakamasid sa gabos na ining mga bagay ---\n17 Asin kun an aldaw mag-abot na an makuring kaanggutan nin Diyos maibulos na sa ina nin mga prostituta, na iyo an dakula asin an pinakamarumpot na simbahan sa bilog na kinaban, na an pundador iyo an diyablo, pagkatapos kaini, sa mismong aldaw na iyan, an gibo nin Ama magpopoon, para sa preparasyon kan dalan na tanganing mautob an saiyang mga tipan, na saiyang hinimo sa saiyang mga katawohan na yaon sa laog kan harong nin Israel.\n18 Asin ini nangyaring naglipas na an anghel nagtaram sa sakuya, na nagsasabi: Masdan mo baya!\n19 Asin ako nagmasid asin nakahiling nin sarong tawo, asin siya nababadoan nin sarong maputing roba.\n20 Asin an anghel nagtaram sa sakuya: Hilnga an saro kan doseng apostoles kan Kordero.\n21 Hilnga, siya makakahiling asin magsusurat kan katadaan kaining mga bagay; iyo, asin kadakul na mga bagay na nakaagi na.\n22 Asin siya man magsusurat manunungod sa katapusan nin mundo.\n23 Kun kaya, an mga bagay na saiyang susuraton makatarungan asin totoo; asin uya an mga ini naisurat sa libro na saimong nahihiling na naggigikan paluwas sa nguso nin Hudiyo; asin sa oras na an mga ini magluwas na sa nguso nin Hudiyo, an mga bagay na nasusurat malinaw asin puro, asin mas halangkaw an kahalagahan asin madalion na masasabutan kan gabos na mga tawo.\n24 Asin hilnga, an mga bagay na ining apostol kan Kordero na iyo an magsusurat iyo an kadakul na mga bagay na saimo nang nagkahiriling; asin uya, an katadaan saimong mahihiling.\n25 Pero an mga bagay na saimong mahihiling ngonian asin pagkatapos dae mo puwedeng ipagsurat; ta an Kagurangnang Diyos inordenahan an apostol kan Kordero nin Diyos na dapat niyang suraton an mga ini.\n26 Asin man sa iba na nabubuhay kaidto pa, na sa sainda ipinahiling an gabos na mga bagay, asin saindang ipinagsurat na an mga ini; asin an mga ini sinuelyuhan na tanganing magluwas na yaon sa seguradong kamugtakan, na uyon sa katotoohan na yaon sa Kordero, sa sadireng nakatalaang oras nin Kagurangnan, sa laog kan harong nin Israel.\n27 Asin ako, si Nephi, nakadangog asin nagpapatotoo, na an pangaran kan apostol nin Kordero, Juan, na sinabi sa tataramon kan anghel.\n28 Asin hilnga, ako, si Nephi, pinagbawalan na ako na magsusurat manungod sa katadaan kan mga bagay na sakuyang nahiling asin nadangog; kun kaya an mga bagay na sakuya nang naisurat husto na sakuya; asin ako nakapagsurat sana nin kadikit na parte kan mga bagay na sakuya nang nahiling.\n29 Asin ako magpatotoo na nahiling ko an mga bagay na nahiling kan sakuyang ama, asin an anghel nin Kagurangnan iyo an naggibo kan mga ini na tanganing maaraman ko.\n30 Asin ngonian tatapuson ko nang isaysay an manungod sa mga bagay na sakuyang nahiling habang ako dara-dara na yaon sa espiritu; asin kun an gabos na mga bagay na sakuyang nahiling dae ko nasusurat, an mga bagay na sakuya nang naisurat, an mga ini totoo. Asin kaya iyo ini. Amen.\n# posted by Unknown @ 5/12/2004 09:41:00 AM


Kaymito - Wikipedia\nPrutas na kaymito\nAn kaymito (inaapod man na "star apple", Chrysophyllum cainito) sarong tinanom na nagkakahoy. Ini tropikal kaiba sa pamilya Sapotaceae. Tal na tubo sa Antilles asin sa West Indies, naglakop nanggad asin hanggan sa Sur-subangan na Asya. Marikas magtalubo mala ta naabot sobrang 30 metros an langkaw.\nMay sinasabing maputing kaymito na kun hinog na nakolor sanang mapusaw na berde sa luwas asin puti an kolor sa laog. Igwa man lilang kaymito ta kun hinog na, lilang-lila nanggad an kublit kan ubak kan bunga asin kun baakon, lila man an palibot kan laman pero totoo an malomhok na laman mismo malamuti. An prutas matagok asin may darang pulot nakaagid sa pulot kan tsiko. An mga pisog maitom asin daradakula arog pakadakula kan sa tsiko.\nMga arapodan kaini sa ibang tataramon: tar apple, golden-leaf tree (Ingles), caimito, estrella, caimo morado, caimito maduraverde, (Espanyol), cainito, ajara (Portuges), caimite, caimitier (Pranses). Sa Filipinas asin sa Puerto Rico, inaapod man ining star apple\nhttp://edis.ifas.ufl.edu/hs309 Kinua 14-02-14\nAn kahoy na kaymito\nMga bunga asin pisog kan kaymitong lila\nAn kaymitong lila\nAn kaymitong puti\nDahon nin kaymito\nKinua sa "https://bcl.wikipedia.org/w/index.php?title=Kaymito&oldid=200036"\nHuring binago an pahinang ini kaitong 29 Disyembre 2020, alas 00:59.


Pinakakan ni Jesus an Dakul Paagi sa Nagkapira | Pag-aadalan\n‘Binaranga patin itinao ni Jesus sa mga disipulo an mga tinapay, asin an mga disipulo [itinao iyan] sa kadaklan.’—MAT. 14:19.\nAnong paagi an ginamit ni Jesus sa pagpakakan sa dakul na tawo?\nPaano ginamit ni Jesus an mga apostol asin kamagurangan sa Jerusalem?\nKasuarin nag-abot an panahon tanganing nombrahan ni Cristo an sarong organisadong pinakapaagihan nin espirituwal na kakanon?\n1-3. Iladawan kun paano pinakakan ni Jesus an dakulon na tawo harani sa Betsaida. (Hilingon an ritrato sa itaas.)\nIMAHINARA an eksena. (Basahon an Mateo 14:14-21.) Madali na kaidto an Paskuwa kan 32 C.E. Mga 5,000 na lalaki, apuwera pa sa mga babayi asin aki, an kaibanan ni Jesus asin kan mga disipulo niya sa sarong puwerang lugar harani sa Betsaida, sarong baryo sa norteng baybayon kan Dagat nin Galilea.\n2 Kan mahiling an dakul na tawo, nahirak sainda si Jesus, kaya pinaumayan niya an mga may hilang asin tinukduan sinda nin dakul na bagay manungod sa Kahadian nin Diyos. Kan pabanggi na, sinabihan kan mga disipulo si Jesus na isubol an mga tawo tanganing makabakal nin kakanon sa kataraid na mga baryo. Pero sinabi ni Jesus sa mga disipulo: “Tawan nindo sinda nin makakakan.” Siguradong napangalas sinda kaiyan, ta an yaon sana limang tinapay asin duwang sadit na sira.\n3 Huling napahiro nin pagkahirak si Jesus, naggibo siya nin milagro—an solamenteng milagro na pararehong irinekord kan apat na kagsurat nin Ebanghelyo. (Mar. 6:35-44; Luc. 9:10-17; Juan 6:1-13) Sinabi ni Jesus sa mga disipulo na patukawon an mga tawo sa berdeng duot asin maggrupo-grupo nin tigsiringkuwenta asin tigsaranggatos. Pakapamibi, binaraak-baak niya an tinapay asin pinurutol-putol an sira. Dangan, imbes na direktang itao an kakanon sa mga tawo, idinistribwir iyan ni Jesus ‘sa mga disipulo, asin an mga disipulo [itinao iyan] sa kadaklan.’ Sa milagrosong paagi, nakakakan an gabos asin may sobra pa! Isip-isipa: Pinakakan ni Jesus an rinibo paagi sa nagkapira—an saiyang mga disipulo. *\n4. (a) Para ki Jesus, anong klaseng kakanon an mas mahalaga, asin taano? (b) Ano an pag-uulayan ta sa artikulong ini asin sa masunod?\n4 Minsan siring, mas mahalaga ki Jesus an pagtao nin espirituwal na kakanon sa mga parasunod niya. Aram niya na an pagkakan nin espirituwal na kakanon, an mga katotoohan na yaon sa Tataramon nin Diyos, minagiya sa buhay na daing katapusan. (Juan 6:26, 27; 17:3) Kun paanong nahirak si Jesus sa mga tawo kaya pinakakan sinda nin tinapay saka sira, pagkahirak man an nagpahiro saiya na gumamit nin dakul na oras sa pagtukdo sa mga parasunod niya. (Mar. 6:34) Pero, aram ni Jesus na halipot sana an panahon niya digdi sa daga asin mabalik siya sa langit. (Mat. 16:21; Juan 14:12) Pag nasa langit na siya, paano niya mapagdadanay na basog sa espirituwal an mga parasunod niya sa daga? Gagamiton niya an kaagid na paagi—papakakanon niya an dakul paagi sa nagkapira. Pero sairisay an nagkapirang ini? Hilingon ta kun paano ginamit ni Jesus an nagkapirang tawo tanganing pakakanon an dakul na linahidan na parasunod niya kan inot na siglo. Dangan, sa sunod na artikulo, pag-uulayan niyato an hapot na ini na importanteng marhay para sa lambang saro sato: Paano ta mamimidbid an sadit na grupong iyan na ginagamit ni Cristo sa pagpakakan sa sato ngunyan?\nPinakakan an rinibo paagi sa nagkapira\n(Hilingon an parapo 4)\nPINILI NI JESUS AN NAGKAPIRA\n5, 6. (a) Anong seryosong desisyon an ginibo ni Jesus tanganing masigurado na mapapangatamanan an espirituwalidad kan saiyang mga parasunod pagkagadan niya? (b) Paano inandam ni Jesus an mga apostol niya para sa mahalagang papel pagkagadan niya?\n5 An sarong responsableng payo nin pamilya naggigibo nin mga areglo tanganing masigurado na mapapangatamanan an pamilya niya enkaso magadan siya. Kaagid kaiyan, si Jesus—na magigin Payo kan Kristiyanong kongregasyon—naggibo nin mga areglo tanganing masigurado na mapapangatamanan an espirituwalidad kan saiyang mga parasunod pagkagadan niya. (Efe. 1:22) Halimbawa, mga duwang taon bago magadan si Jesus, may ginibo siyang seryosong desisyon. Pinili niya an inot na mga kabilang sa nagkapira na pag-abot nin panahon gagamiton niya para pakakanon an dakul. Estudyari an nangyari.\n6 Pagkatapos na mamibi nin magdamlag, tinipon ni Jesus an mga disipulo niya asin nagpili sainda nin 12 apostol. (Luc. 6:12-16) Sa suminunod na duwang taon, nagin dayupot siya sa 12 ini, na tinutukduan sinda paagi sa tataramon saka gibo. Aram niyang dakul sindang dapat manudan; an totoo, padagos sindang inapod na ‘disipulo.’ (Mat. 11:1; 20:17) Tinawan niya sinda nin kapakipakinabang na sadol asin detalyadong pagsasanay sa ministeryo. (Mat. 10:1-42; 20:20-23; Luc. 8:1; 9:52-55) Malinaw na inaandam niya sinda sa mahalagang papel pagkagadan niya asin pagkabalik niya sa langit.\n7. Paano si Jesus nagtao nin ideya manungod sa kun ano an magigin panginot na paninimbagan kan mga apostol?\n7 Ano an magigin papel kan mga apostol? Mantang nagdadangadang an Pentecostes 33 C.E., nagin malinaw na an mga apostol maglilingkod sa sarong ‘katungdan.’ (Gui. 1:20) Pero ano an magigin panginot nindang paninimbagan? Sa pakikipag-ulay ni Jesus ki apostol Pedro pagkabuhay Niya liwat, nagtao Siya nin ideya kun ano ini. (Basahon an Juan 21:1,2, 15-17.) Mantang kaibanan an iba pang mga apostol, sinabi ni Jesus ki Pedro: ‘Pasabsaba an sakong mga karnero.’ Sa siring, ipinarisa ni Jesus na an mga apostol magigin kabilang sa sadit na grupo na gagamiton niya sa pagtao nin espirituwal na kakanon sa dakul. Iyan saro nanggad na nakakapukaw sa buot asin malinaw na indikasyon kun ano an pagmansay ni Jesus sa ‘mga karnero’ niya! *\nPAGPAKAKAN SA DAKUL PUON KAN PENTECOSTES ASIN PAGKATAPOS KAIYAN\n8. Kan Pentecostes, paano ipinahiling kan bagong mga nagturubod na malinaw nindang namidbid an pinakapaagihan na ginagamit ni Cristo?\n8 Puon kan Pentecostes 33 C.E., ginamit kan binuhay liwat na si Jesus an saiyang mga apostol bilang instrumento sa pagpakakan niya sa iba pang linahidan na mga disipulo. (Basahon an Guibo 2:41, 42.) An pinakapaagihan na iyan malinaw na namidbid kan mga Judio asin proselito na nagin mga Kristiyanong linahidan nin espiritu kan aldaw na iyan. Sinda mayong pagduwa-duwang ‘nagdaranay nin maigot sa katukduan kan mga apostol.’ Sigun sa sarong iskolar, an Griegong verb na trinadusir na “nagdaranay nin maigot” puwedeng mangahulugan na “marigon asin dai nagbuburubagong debosyon sa sarong gibuhon.” An bagong mga nagturubod gutom-gutom sa espirituwal na kakanon, asin aram ninda kun sain iyan makukua. May kaimbudan nanggad sindang nag-asa na ipapaliwanag kan mga apostol an mga tataramon saka gibo ni Jesus asin itatao an bagong liwanag sa kahulugan kan mga kabtang kan Kasuratan may koneksiyon saiya. *—Gui. 2:22-36.\n9. Paano ipinahiling kan mga apostol na nakapokus sinda sa paninimbagan nindang pakakanon an mga karnero ni Jesus?\n9 Nagpokus an mga apostol sa paninimbagan nindang pakakanon an mga karnero ni Jesus. Halimbawa, mangnuha kun paano ninda inasikaso an sarong sensitibong isyu na naglataw sa bago pa sanang maestablisar na kongregasyon asin na posibleng magkawsa nin pagkabaranga. Garo makangingisi ta an isyu manungod sa kakanon—literal na kakanon. Sa aroaldaw na pagdistribwir nin kakanon, an mga balong nagtataram nin Griego napapabayaan, pero an mga balong nagtataram nin Hebreo dai. Paano rinesolberan kan mga apostol an sensitibong isyung ini? An dose nagnombra nin pitong kuwalipikadong tugang na lalaki tanganing panginutan an mahalagang gibuhon na pagdistribwir nin kakanon. An kadaklan sa mga apostol siguradong nakaeksperyensiyang magdistribwir nin kakanon sa kadakul na tawo na milagrosong pinakakan ni Jesus, pero narealisar ninda na mas importanteng magpokus sinda sa espirituwal na pagpakakan. Kaya, nagkonsentrar sinda sa “paghulit kan tataramon.”—Gui. 6:1-6.\n10. Paano ginamit ni Cristo an mga apostol asin kamagurangan sa Jerusalem?\n10 Pag-abot kan 49 C.E., an buhay pang mga apostol may kaiba nang nagkapirang kuwalipikadong magurang na lalaki. (Basahon an Guibo 15:1, 2.) An ‘mga apostol asin kamagurangan sa Jerusalem’ naglingkod bilang sarong namamahalang grupo. Bilang Payo kan kongregasyon, ginamit ni Jesus an sadit na grupong ini nin kuwalipikadong mga lalaki tanganing resolberan an mga isyung may koneksiyon sa doktrina asin direhiran an paghuhulit saka pagtutukdo kan maugmang bareta kan Kahadian.—Gui. 15:6-29; 21:17-19; Col. 1:18.\n11, 12. (a) Ano an nagpapahiling na binendisyunan ni Jehova an areglo ni Jesus sa pagpakakan sa mga kongregasyon kan inot na siglo? (b) Paano malinaw na nahiling an pinakapaagihan na ginamit ni Cristo sa espirituwal na pagpakakan?\n11 Binendisyunan daw ni Jehova an areglong ginamit kan saiyang Aki sa pagpakakan sa mga kongregasyon kan inot na siglo? Iyo nanggad! Paano ta masisigurado? Uni an sabi sa libro nin Guibo: ‘Asin sa paglakaw [ni Pablo asin kan kairiba niya] sa mga banwa, itinao ninda sainda an mga kasuguan tanganing utubon, na ipinagbuot kan mga apostol asin kan mga magurang na nasa Jerusalem. Kaya an mga [kongregasyon] nagkurusog sa pagtubod, asin nagdagdag an bilang aroaldaw.’ (Gui. 16:4, 5) Mangnuha na nag-uswag an mga kongregasyon huli sa maimbod nindang pagsuportar sa namamahalang grupo sa Jerusalem. Bako daw na pruweba iyan na binendisyunan ni Jehova an areglo ni Jesus sa pagpakakan sa mga kongregasyon? Tandaan niyato na an pagigin mauswag sa espirituwal posible sana kun yaon an abundang bendisyon ni Jehova.—Tal. 10:22; 1 Cor. 3:6, 7.\n12 Sagkod sa puntong ini, nahiling ta na may sinusunod si Jesus na paagi nin pagpakakan sa mga parasunod niya: Pinapakakan niya an dakul paagi sa nagkapira. An pinakapaagihan na ginamit sa espirituwal na pagpakakan malinaw na nahiling. Tutal, mahihiling sa mga apostol—na orihinal na mga miyembro kan namamahalang grupo—an ebidensiya kan suporta nin Diyos. ‘Balakid na tanda asin ngangalasan an nagibo sa mga tawo kan mga kamot kan mga apostol,’ an sabi sa Guibo 5:12. * Kun siring, mayong dahilan an mga nagin Kristiyano na maghapot, ‘Sairisay man nanggad an ginagamit ni Cristo tanganing pakakanon an mga karnero niya?’ Pero sa katapusan kan inot na siglo, nabago an sitwasyon.\nKan inot na siglo, may malinaw na ebidensiya kun sairisay an ginagamit ni Jesus sa pagpakakan sa kongregasyon\n(Hilingon an parapo 12)\nKAN DAKUL AN DUOT ASIN DIIT AN TRIGO\n13, 14. (a) Nagpatanid si Jesus manungod sa anong pag-atake, asin kasuarin nagpuon na magkatotoo an sinabi niya? (b) Ano an duwang paghahalian kan pag-atake? (Hilingon an nota.)\n13 Ihinula ni Jesus na aatakehon an Kristiyanong kongregasyon. Girumduma na sa propetikong ilustrasyon dapit sa trigo asin duot, nagpatanid si Jesus na an sarong uma na bago pa sanang sabwagan nin trigo (linahidan na mga Kristiyano) sasabwagan man nin duot (imitasyon na mga Kristiyano). Sabi niya, an duwang grupo papabayaan na sabay na magtalubo—dai papakiaraman sagkod sa panahon nin pag-ani, na mangyayari sa “katapusan nin kinaban.” (Mat. 13:24-30, 36-43) Dai naghaloy, nagpuon na magkatotoo an sinabi ni Jesus. *\n14 Kan inot na siglo, an apostasya nakakalaog na sa Kristiyanong kongregasyon, pero an maimbod na mga apostol ni Jesus nagserbing ‘ulang,’ na pinupugulan an maraot na impluwensiya kan palsong mga katukduan. (2 Tes. 2:3, 6, 7) Alagad kan magadan an huring apostol, an apostasya nakagamot na asin naglakop durante kan panahon nin pagtalubo na naglawig nin dakul na siglo. Saro pa, kan panahon na iyan, nagdakul an duot asin nagkapira sana an trigo. Mayo nin dagos-dagos asin organisadong pinakapaagihan kan espirituwal na kakanon. Mababago man giraray an kamugtakan na iyan. Pero an hapot, Nuarin?\nPANAHON NIN PAG-ANI—SIISAY AN MAPAKAKAN?\n15, 16. Ano an resulta kan maigot na pag-adal sa Kasuratan kan mga Estudyante sa Bibliya, asin anong hapot an minalataw?\n15 Miyentras na patapos na an panahon nin pagtalubo, dakul an nagin interesadong marhay sa katotoohan na yaon sa Bibliya. Girumduma na kan dekada nin 1870, sarong sadit na grupo nin sinserong mga naghahanap kan katotoohan an nag-iribanan asin nagbilog nin mga klase tanganing pag-adalan an Bibliya na dai kaibanan an mga duot—imitasyon na mga Kristiyano na yaon sa mga iglesya asin sekta nin Kakristiyanuhan. Inapod kan sinserong grupong idto an saindang sadiri na mga Estudyante sa Bibliya. Maingat asin may pamimibing siniyasat ninda an Kasuratan, na may mapakumbabang puso asin bukas na isip.—Mat. 11:25.\n16 An maigot na pag-adal sa Kasuratan kan mga Estudyante sa Bibliya nagkaigwa nin marahayon na mga resulta. Ibinuyagyag kan maimbod na mga lalaki asin babaying idto an palsong mga doktrina asin pinalakop an espirituwal na mga katotoohan paagi sa pagpublikar saka pagdistribwir nin mga babasahon sa Bibliya sa dakul na lugar. An saindang gibuhon nakakumbinsir sa isip asin puso nin dakul na gutom asin paha sa espirituwal na katotoohan. Kaya sarong interesanteng hapot an minalataw: An grupo daw na idto nin mga Estudyante sa Bibliya bago kan 1914 iyo an ninombrahan na pinakapaagihan na ginamit ni Jesus sa pagpakakan sa mga karnero niya? Bako. Nasa panahon pa sinda nin pagtalubo, asin an areglo para sa pinakapaagihan nin espirituwal na kakanon nabibilog pa sana kaidto. Bako pang panahon na isiblag sa arog-trigong tunay na mga Kristiyano an arog-duot na mga imitasyon na Kristiyano.\n17. Anong importanteng mga bagay an nangyari puon kan 1914?\n17 Arog kan nanudan niyato sa sinundan na artikulo, an panahon nin pag-ani nagpuon kan 1914. Nagkaigwa nin nagkapirang importanteng pangyayari puon kan taon na iyan. Pinatukaw sa trono si Jesus bilang Hadi, asin nagpuon an huring mga aldaw. (Kap. 11:15) Puon 1914 sagkod sa inot na kabtang kan 1919, inibanan ni Jesus sa espirituwal na templo an saiyang Ama tanganing isagibo an kaipuhan na marhay na pagsisiyasat asin paglilinig. * (Mal. 3:1-4) Dangan, puon 1919, panahon na para punan an pagtipon kan trigo. Iyo na daw iyan an panahon tanganing nombrahan ni Cristo an sarong organisadong pinakapaagihan nin espirituwal na kakanon? Iyo nanggad!\n18. Anong pagnombra an ihinula ni Jesus, asin ano an importanteng hapot mantang minapuon pa sana an huring mga aldaw?\n18 Sa saiyang hula manungod sa panahon kan katapusan, sinabi ni Jesus na manombra siya nin sarong pinakapaagihan na matao nin espirituwal na “kakanon sa [tamang] panahon.” (Mat. 24:45-47) Arin na pinakapaagihan an gagamiton niya? Arog kan ginibo niya kan inot na siglo, papakakanon giraray ni Jesus an dakul paagi sa nagkapira. Pero mantang minapuon pa sana an huring mga aldaw, an importanteng hapot, Siisay an nagkapirang iyan? Ini asin an iba pang mga hapot may koneksiyon sa hula ni Jesus tutukaron sa sunod na artikulo.\n^ par. 3 Parapo 3: Sa saro pang pangyayari, kan milagrosong pakakanon ni Jesus an 4,000 na lalaki, apuwera pa sa mga babayi asin aki, sa giraray ‘itinao niya sa mga disipulo an mga tinapay, asin an mga disipulo [itinao iyan] sa kadaklan.’—Mat. 15:32-38.\n^ par. 7 Parapo 7: Sa bilog na buhay ni Pedro kaidto, an gabos na ‘karnero’ na papakakanon may paglaom na mabuhay sa langit.\n^ par. 8 Parapo 8: An bagay na an bagong nagturubod ‘nagdaranay nin maigot sa katukduan kan mga apostol’ nagpaparisa na regular na nagtutukdo an mga apostol. An nagkapira sa mga itinukdo ninda permanenteng irinekord sa ipinasabong na mga libro na kabtang ngunyan kan Kristiyanong Griegong Kasuratan.\n^ par. 12 Parapo 12: Minsan ngani apuwera sa mga apostol may iba pang nag-ako nin milagrosong mga balaog kan espiritu, minalataw na sa kadaklan na kamugtakan, an milagrosong mga balaog direktang ipinasa sa sainda nin sarong apostol o inako ninda iyan sa presensiya nin sarong apostol.—Gui. 8:14-18; 10:44, 45.\n^ par. 13 Parapo 13: Ipinapahiling kan mga tataramon ni apostol Pablo sa Guibo 20:29, 30 na may duwang paghahalian an pag-atake. Inot, an tunay na mga Kristiyano ‘lalaugon’ nin imitasyon na mga Kristiyano (‘mga duot’). Ikaduwa, hali ‘sa pag-iriba’ nin tunay na mga Kristiyano, igwa nin mga mag-aapostata, na magtataram nin ‘mga bagay na maraot.’\n^ par. 17 Parapo 17: Hilingon an artikulong ‘Uya! Ako Kaiba Nindo sa Gabos na Aldaw,’ sa isyung ini, pahina 11, parapo 6.


Tamang-tama an kasabihan na ini mantang harani pa sa sato an inaapod na kaaldawan nin mga puso o Valentine’s Day. Normalmente sa eskuwelahan, dawa ngani sa harong, an mga kaakian tinotokdoan na gamiton an isip. An pag-adal, pagbasa, pag bilang, pag-eksamen, asin iba pa - gabos ini tabang tanganing magtalubo an isip nin tawo. Kaya man nagkaka-igua nin dunong asin nagrararom an kadonongan nin tawo.\nAlagad, marhay na romdomon na bako sana an isip an kakayahan nin tawo. Igua siya nin puso na instrumento man nin pagsabot asin pagpili. Ata ngani sabi ni Pascal, ‘an puso igua man nin mga rason na dai kayang saboton kan rason mismo.’ (The heart has its reasons, which reason itself cannot comprehend.)\nKaya man bako sana dapat an isip an papagyamanon, kundi pati an puso. Sa paagi kan satong puso nasasabotan niato an mga orog na hararom na mga realidad kan buhay arog baka kan satong mga relasyon, kan mga pagsakit sa buhay, kan karahayan asin karatan, kan pakikipag-kapwa, asin dakul pang iba.\nMakanos kung an sarong aki dakul an naaaraman - matali alagad ‘dai nin ugali’. Makanos kun an sarong tawo dakul an naaraman alagad dai nin pakilabot sa kapwa, dai nin pagmangno. Kun kaya kaipuhan na atamanon asin papagyamanon an mga mata kan satong puso.\nSa bagay na ini dakulang bagay an pagtubod, pagkamoot asin an mga virtudes. An pagkanood kan mga virtudes mga ensayo para sa puso.\nKaya mahalaga an pag-ataman asin pagpatalubo kan satong puso, orog na sa panahon na ini, na garo baga an mga bagay na mahalaga idto sanang nasasabotan asin naipapaliwanag kan rason (reason).\nDakula asin mahiwas an pagtalubo kan pag-isip nin tawo. Alagad kaipuhan magmaan huli ta bako sana an isip an paagi kan pagsabot kan kinaban, yaon man an satuyang puso. Sabi kan kagsurat kan Little Prince: ‘What is essential is invisible to the eye.’ An mga bagay na tunay na mahalaga an puso an nakakahiling. Sa ebanghelyo tinuyaw ni Jesus an mga tawo kan sinda nagdududa: ‘Dai nindo nahihiling?’ (See Gospel for yesterday for the text)\nSa aldaw nin mga puso, ipagpasalamat niato sa Dios sa pagtao sato nin isip asin puso tanganing mamidbidan asin mamotan ta Siya, siring man an saiyang mga linalang.


An 1903 sarong taon sa Gregoryanong kalendaryo.\nAn Alcantara sarong ikalimang klaseng banwaan sa provincia nin Romblon, Filipinas. Susog sa senso kan 2011, igwang populasyon na 15,370 katawo igdi.\nIgwa ining sukol na 306.10 kilometro kwadrado na kadagaan asin namumugtak sa inot - ikaduwang distrito. Sosog sa sensus kan 2010, igwa ining 677,741 katawo.\nAn designadong zip code kaini iyo 1870.\nDuwa kan saiyang obra, , El Verdadero Decalogo (Ang tunay na Dekalogo, Hunyo 24, 1898), asin Programa Constitucional dela Republica Filipina (An Programa Konsitusyonal kan Republika Filipina, 1898) nagin instrumental sa pagpanday kan ngapit inaapod na Konstitusyon Malolos.Si Mabini naotoban niya an gabos na katongdan niya sa gobyerno rebolusyunaryo apesar nalupog na siya resulta kan helang niyang polio bago magputok an Rebolusyon Filipino kan taon 1896.\nEskwelahang Sentral kan Canaman\nAn Canaman Central School an pinakagurangan na eskwelahan sa Canaman, Camarines Sur, Filipinas. Nagpoon komo sarong klase na iminukna kan 1903, piggibo ini sa sarong arkiladong residensya hanggan nagtalubo komo sarong kompletong eskwelahan pan-elementarya. Ngunyan na taon 2012, an Canaman Central School pinamamayohan kan pricipal na si Allen Baluyot asin ni Lita Mijares bilang supervisor kan Canaman District.\nNamomogtak ini sa barangay Dinaga sakop haros 10,500 sq. m. kadagaan.\nSi Juan Pimentel iyo an ika-3ng Gobernador kan Ambos Camarines, panahon kan administrasyon nin mga Amerikano igdi sa Filipinas. Tubong Daet, Camarines Norte, siya nagtukaw sa pwesto poon 1903 abot 1906.\nSi Don Juan Calvo Requejo dating consejal encargado kan distrito nin Canaman, Nueva Caceres poón 1903 sagkod 1904 siring man presidente municipal kan 1909. Sarô siyang capitan de los cordones militares o tagakua nin impormasyon asin tagapahirô nin pwersa kan Guerrang Filipino-Amerikano. Nagin kaapil siya kan Academia Bicolana kan mga-1930. Napangagom niya si Eulalia Portugal Ruero, akì ni Clemente Ruero. Akì niya sinda Felisa, Neomedia, Clemente, Teodoro, Damaso, asin Leoncio.\nBilang pagromdom saíya bilang nagin jefe ejecutivo kan banwaan, ipinangaran saiya an edificio na kinamumugtakan kan Sangguniang Bayan session hall asin iba pang mga ofisina.\nSi Mariano Almodovar Nicomedes, dara an alyas na "Sademokin" (1873-1934) sarong Bikolanong poeta, peryodista asin taga-palagda nin peryodiko. Siya namundag sa Camaligan, Camarines Sur.\nSi Roberto Saludes Requejo dating alkalde kan Canaman, Camarines Sur poon kan 2001 sagkod 2004. Bàgo kaini, siya nagin kapitan kan barangay San Vicente asin nagin pamayo kan Asosasyon nin mga Kapitan del Barangay.\nAn San Jose yaon sa ikaapat na kategorya kan mga klase nin banwaan sa probinsya kan Camarines Sur, Filipinas. Segun sa sensus kan 2015, igwang 40,623 katawo na nag-eerok digdi. Pero, uyon sa pinakahuring datos kan munisipyo, an banwaan igwa na sa maabot na 41,280 katawo kan 2014 asin igwa man nin 8,220 na total na pagharongon. Kadaklan sa mga ini mga paraoma, parasira asin mga trabahador. An insidente nin pagtios minaabot man sa 39.10%.\nAn pangaran kan Baguio gikan sa katagang bagiw, sarong taramon na Ibaloi na boot sabihon lomot. An Ibaloi iyo an tubong lenggwahe igdi sa Rona' nin Benguet. An syudad yaon sa altitud na mga 1500 metro (5100 pie) na nakamugtak sa sarong tropikal na kadlagan nin mga pino na pirming maalumahad kaya nababagay sa pagtubo nin mga lomot asin mga orkid. Segun sa senso kan 2007, igwang 301,926 katawo na nageerok igdi.\nAn Siyudad nin Batangas sarong primera klaseng siyudad sa probinsya kan Batangas, Filipinas. Susog sa senso kan 2007, igwang 295, 231 katawo an nageerok igdi sa 50, 223 na kaharongan. Ginibo ining siyudad kan Hulyo 23, 1969, asin binansagan na "Industrial Port City of CALABARZON" huli ta kadakul igding mga pabrika asin ini nanggad an sentro kan komersyo asin industriya sa paralibot. An siyudad na ini saro sa pinakamarikas sa pagiging urbanisado sa bilog na Filipinas\nAn Tigaon sarong ikaapat na klaseng banwaan sa probinsya kan Camarines Sur, Filipinas. Segun sa sensus kan 2015, igwang 55,272 katawo na nag-eerok digdi.


Gibo 19 | Bibliya Online | New World Translation\nSi Pablo sa Efeso; binawtismuhan giraray an nagkapira (1-7)\nMga ginibong pagtutukdo ni Pablo (8-10)\nMapanggana sa ibong nin demonismo (11-20)\nPagkariribok nin mga tawo sa Efeso (21-41)\n19 Mantang nasa Corinto si Apolos, nagbaklay si Pablo pasiring sa Efeso na nag-aagi sa kabubuldan na parte kan rehiyon nin Asia. Pag-abot niya duman nanumpungan niya an nagkapirang disipulo 2 asin hinapot niya sinda: “Nag-ako kamo nin banal na espiritu kan nagturubod kamo?” Nagsimbag sinda sa saiya: “Banal na espiritu? Dai mi lamang nadangog na igwa kaiyan.” 3 Kaya sinabi niya: “Kun siring, sa anong bawtismo kamo binawtismuhan?” Nagsimbag sinda: “Sa bawtismo ni Juan.” 4 Sinabi ni Pablo: “Binawtismuhan ni Juan an mga tawo bilang simbolo kan saindang pagsulsol, na sinasabi sa sainda na magtubod sa saro na maabot kasunod niya, an buot sabihon, ki Jesus.” 5 Pagkadangog kaini, nagpabawtismo sinda sa ngaran kan Kagurangnan na Jesus. 6 Asin kan ipatong ni Pablo an saiyang mga kamot sa sainda, buminaba sa sainda an banal na espiritu, asin nagpuon sindang magtaram sa lain-lain na lengguwahe saka magpropesiya. 7 Bali 12 lalaki sinda gabos. 8 Sa laog nin tulong bulan, naglalaog siya sa sinagoga asin nagtataram nin daing takot, na nagtatao nin mga diskurso manungod sa Kahadian nin Diyos asin naggagamit nin nakakakumbinsir na mga pangangatanusan. 9 Alagad kan an nagkapira magmatagas asin habong magtubod, na nagtataram nin mararaot na bagay sa atubangan kan mga tawo laban sa Dalan, huminali siya sa sainda asin iiniba niya an mga disipulo, asin duman na siya sa awditoryum kan eskuwelahan ni Tirano nagtatao nin mga diskurso aroaldaw. 10 Nagpadagos ini sa laog nin duwang taon, kaya an gabos na nag-iistar sa probinsiya nin Asia nakadangog kan tataramon kan Kagurangnan, mga Judio saka mga Griego. 11 Asin an Diyos padagos na naggigibo nin makangangalas na mga milagro paagi ki Pablo, 12 mala ta pati an mga bandana asin bado na ginamit niya dinadara sa mga may hilang, asin nagkakaharali an mga hilang ninda, saka nagruruluwas an maraot na mga espiritu. 13 Alagad an nagkapirang Judio na naglilibot asin nagpapalayas nin mga demonyo nagpurbar man na gamiton an ngaran kan Kagurangnan na Jesus sa mga sinasaniban nin maraot na mga espiritu; arog kaini an sinasabi ninda: “Sa ngaran ni Jesus na ihinuhulit ni Pablo, pinagbubutan ko kamong lumuwas.” 14 Pitong aking lalaki kan Judiong panginot na saserdote na si Seva an naggigibo kaini. 15 Alagad bilang simbag sinabi sa sainda kan maraot na espiritu: “Midbid ko si Jesus asin pamilyar ako ki Pablo; pero kamo, siisay kamo?” 16 Dangan bigla sindang linuksuhan kan tawong may maraot na espiritu, asin sunod-sunod sindang ginumol saka dinaog kaini, mala ta nagdurulag sinda paluwas sa harong na nagkahurubaan asin rulugad. 17 Naaraman ini kan gabos na Judio saka Griego na nakaistar sa Efeso; nakamati sinda gabos nin takot, asin padagos na nauumaw an ngaran kan Kagurangnan na Jesus. 18 Asin dakul sa mga nagturubod an hayag na nagtutuga kan saindang mga kasalan asin nagsasaysay kan saindang mararaot na gibo. 19 Sa katunayan, an dakul sa mga nagsasagibo nin mahika tiniripon an saindang mga libro asin sinurulo iyan sa atubangan kan gabos. Kinarkulo ninda an kantidad kaiyan asin uminabot ini sa 50,000 na sinsilyong pirak. 20 Kaya, sa pambihirang paagi an tataramon ni Jehova* padagos na naglalakop asin nagigin mapuwersa. 21 Pagkatapos kan mga pangyayaring ini, nagdesisyon si Pablo na pag nalibot na niya an Macedonia asin Acaya, mabiyahe siya pa-Jerusalem. An sabi niya: “Pagkatapos kong makaduman, kaipuhan ko man na magpasiring sa Roma.” 22 Kaya pinaduman niya sa Macedonia an duwa sa mga nagtatabang sa saiya, si Timoteo asin Erasto, alagad siya naghaloy-haloy pa sa probinsiya nin Asia. 23 Kan panahon na iyan nagkaigwa nin kariribukan may koneksiyon sa Dalan. 24 Igwa kaya nin sarong lalaki na an pangaran Demetrio, sarong platero na naggigibo nin mga platang surusantuwaryo ni Artemis,* asin dahil sa saiya, dakula an nakukuang ganansiya kan kairiba niyang mga platero. 25 Tiniripon niya sinda saka an iba pang mga platero asin sinabi: “Mga amigo, aram na aram nindo na nag-asenso kita dahil sa negosyong ini. 26 Ngunyan nahihiling asin nadadangog nindo kun ano an nangyayari bako sana sa Efeso kundi sa haros bilog na probinsiya nin Asia. Iniimpluwensiyahan kan Pablong ini an dakul na tawo asin binabago an saindang paniniwala, na sinasabing an mga diyos na ginibo nin mga kamot bako man daa talagang mga diyos. 27 An delikado kaini, bako lang na mararaot an ngaran kan negosyo ta kundi dai na man irerespeto an templo kan makapangyarihan na diyosang si Artemis, asin siya na sinasamba sa bilog na probinsiya nin Asia saka sa bilog na kinaban mawawaran kan saiyang kabantugan.” 28 Kan madangog ninda ini, biyo sindang nagkaaranggot, asin nagpuon na magkurahaw an mga tawo: “Makapangyarihan si Artemis kan mga taga Efeso!” 29 Kaya nagkariribok nin grabe sa siyudad, asin nagdaraguso sinda gabos sa teatro asin ginuyod ninda paduman si Gayo saka si Aristarco, na mga taga Macedonia asin kairiba ni Pablo sa pagbiyahe. 30 Gusto kutana ni Pablo na magduman sa mga tawo sa laog kan teatro, alagad dai siya tinugutan kan mga disipulo. 31 Pati an nagkapira sa mga organisador nin mga kapiyestahan asin pakawat na mabuot sa saiya nagpasabi sa saiya, na nakikiulay na dai nanggad siya maglaog sa teatro. 32 An totoo, magkakaiba an ikinukurahaw kan mga tawo; nagkakariribong kaya an bilog na katiripunan asin an kadaklan sa sainda dai aram an dahilan kun taano ta nagtiripon sinda. 33 Kaya an nangyari, kinua ninda si Alejandro hali sa nagkakatiripon na mga tawo asin itinuklang siya kan mga Judio pasiring sa inutan. Isinenyas ni Alejandro an saiyang kamot asin gusto niyang magpaliwanag sa mga tawo. 34 Alagad kan marisa ninda na saro siyang Judio, sinda gabos nagkururahaw sa laog nin mga duwang oras: “Makapangyarihan si Artemis kan mga taga Efeso!” 35 Kan sa huri mapasilensiyo na kan administrador kan siyudad an mga tawo, sinabi niya: “Mga taga Efeso, siisay man nanggad an dai nakakaaram na an siyudad nin Efeso iyo an nagbabantay sa templo kan makapangyarihan na Artemis asin kan imahen na nahulog hali sa langit? 36 Huling dai maninigaran an mga bagay na ini, dapat magkalma lang kamo asin dai magpabigla-bigla. 37 Dinara kaya nindo digdi an mga lalaking ini na bako man mga parahabon* sa templo o paralanghad* sa satuyang diyosa. 38 Ngunyan kun si Demetrio asin an mga platerong kairiba niya may akusasyon laban sa kiisay man, may mga aldaw baga na bukas an husgado asin yaon an mga gobernador,* di magkarasuhan sinda. 39 Pero kun labi pa diyan an gusto nindong mangyari, dapat na pagdesisyunan iyan sa opisyal na pagtiripon kan mga namamanwaan. 40 Delikado kayang marhay na maakusaran kita nin pagtumang sa gobyerno dahil sa nangyari ngunyan na aldaw, huli ta dai kita nin ano man na basehan para sa maribok na pagtiripon na ini.” 41 Asin pagkataram kaini, pinapuruli na niya an nagkatiripon na mga tawo.\n^ O “Diana.”\n^ O “parahabas.”


Para sa Christmas bonus kan empleados: P3.4M idinolag kan guwardiya kan LGU\nNaging bodyguard kan mga nakaaging alcalde asin padagos na pigtitiwalaan kan bagong administrasyon kan lokal na gobierno kan Tinambac, Camarines Sur alagad iyo man sana an naglalay kan P3.4 milyon na ibabariwas na bunos kan LGU para sa 10 opisyales lokal asin 115 empleados matapos i-withdraw kan tesorero sa bangko an sinambit na cantidad.\nSi Alcalde Ruel Tuy asin OIC Treasurer Ma. Teresa Hermogeno y Betito nag-atubang kasoodmang aga sa press conference nganing ibuyagyag asin kumpirmaron an sinambit na insidente na nginaranan an bodyguard na si Melchor Abrazado, quince años nang empleados kan munisipyo.\nSinabi kan jefe ejecutivo na haloy na nindang pigtitiwalaan si Abrasado na iyo an nagiging bodyguard kan saindang tesorero kun na withdraw nin dakulang cantidad sa bangko sa Ciudad nin Naga alagad biglang nawara matapos mapugolan an dakulang cantidad.\nHahalaton kan LGU an resulta kan investigasyon kan PNP asin National Bureau of Investigation mientras na makakatabang sa caso iyo an footage kan CCTV camera kan Land Bank of the Philippine, Naga Branch na maheheling digdi kun panong nagdulag an bodyguard asin kun posibleng may kaibanan nin iba.\nNakatutok muna an investigasyon kan mga awtoridad ki Abrazado. An esposa ni Melchor nag-atubang na sa jefe ejecutivo nganing ipasabot na sagcod kasoodma dai pa nagpupuli an saiyang esposo sa saindang familia matapos kan sinambit na insidente.\nSa estorya ni Tesorero Hermogeno an insidente nangyari mga alas 10:00 nin aga, Martes, Noviembre 14 kan ma-i withdraw niya an milyones pesos pinalaog kaini sa brown na backpack ni Abrazado na naheling niya pa kan paluwason sa bangko kan LBP kan magsunod siya paluwas biglang nawara. Kaibanan niya an choper kan saiyang service vehicle asin saro pang staff na mayo man naginibo\nInapodan niya tolos sa cell phone kun haen na, alagad dai nagsisimbag sagcod inabot nin sarong oras asin dagos nang pigsombong sa Naga City Police Office asin pinaabot sa kaaraman ni Alcalde Tuy.\nAn mga opisyales lokal kabali an budget officer asin OIC treasurer magkakaigwang orolay nganing maghanap nin solusyon kun sain makua nin cuarta nganing magtaga min fondo para sa bunos kan empleados asin opisyales lokal.\nSa PNP Camarines Sur, si Provincial Director Jerry Bearis nagsugo na sa NCPO asin Tinamac Municipal Police Station na magtarabangan na sa investigasyon sa caso asin paghanap sa nagdolag na empleado. (DPA)


Home / Daraga / Legazpi City / News / Sobra 3,000 na mga hayop, pigdudulag naman kay Mayon sa Albay\nSobra 3,000 na mga hayop, pigdudulag naman kay Mayon sa Albay\nBicol Standard Newspaper Friday, January 19, 2018 Daraga, Legazpi City, News\nLegazpi City - Sobra 3,000 na mga baka, karabaw, kambing, asin karnero an sarabay ng binababa kan mga maysadiri kan mga ini hali sa pamitisan kan bulkan pasiring sa salbadong lugar na pig disignar kan Provincial asin Local Agricultures Office.\nSa intrivista kan Bicol standard kay Dr. Florencio Adunay, Provincial Veterinary Officer kan Albay, peligroso na sa mga nasambit na mga hayop an padagos na pagbuga nin abo kan bulkan kun kaya dapat na mailipat na an mga ini sa lugar na dae muna makakasabsab nin awot na kontaminado kan abo.\nSa banwaan kan Daraga, 480 na mga hayop an ibababa, 950 sa Camalig, mantang 1,500 sa Guinobatan.\nGabos ini an pinapalakaw na sana pababa kan mga maysadiri, alagad sa Ligao City, na igwang 200 man na hayop, kukuahon an mga hali sa duwang brgy na apektado asin isasakay sa mga trucks pababa sa Brgy Nasisi.\nNilinaw ni Dr. Adunay na sulamente an mga hayop sana na nagsasabsab nin awot an idudulag ninda sa abo huli ta iyo lang an pwede o madaling madanyaran.\nSegun sa beterenaryo, an sulfur na yaon sa abo kan bulkan an delikadong makakan kan mga hayop na ini huli ta minaresulta ini nin blood poisoning na pwedeng ikagadan tulos.\nMagin an pagparong kan abo an pwedesir na magresulta man nin toxic pneumonia.\nPigsiyerto ni Adunay na wara man nin magiging problema an mga paraoma sa ataman ninda huli ta nagpadara na an Regional Office kan Department of Agriculture nin mga concentrated feeds, inuman nin tubig, lubid asin temporayamenteng masisilungan kan mga baka.\nKasabay kaini an nagkapirang doktor asin technicians hali sa DA mismo asin mga volunteer NGOs ngani mag asikaso kan salud kan mga hayop.\nKun dae pa naililipat sa pigdisignar na lugar an mga hayop, may aviso si Doc Adunay na hugasan muna nin tubig an mga sinakateng awot antes ining ipakakan.\nSa presente, wara pa man na nairereport na casualty nin hayop an Provincial Veterinary Office na causa kan mga ash explosions puon kan naka agi pang mga aldaw. (Vince Villar)\nSobra 3,000 na mga hayop, pigdudulag naman kay Mayon sa Albay Reviewed by Bicol Standard Newspaper on Friday, January 19, 2018 Rating: 5\nfoodpanda Celebrates 7th Birthday with Nationwide Blowout\nYou are cordially invited to enjoy exciting perks and promos as foodpanda celebrates its 7th Anniversary with a month-long celebration throu...


NFA Bicol nangangaipo nin 160k sakong bagas\nCSur kulang nang suplay\nCiudad nin Legazpi --- An National Food Authority (NFA) sa Bicol kinuconsiderar na bastante pa an saindang stock nin bagas mantang nakatalaan na mag-abot ngonian na semana sa Puerto kan Tabaco, Albay an 160 mil na sakong pig-angkat na bagas.\nNagbaba an suplay kan NFA rice huli kan sunod-sunod na pagbakal nin ribo-ribong sakong bagas kan mga lokal na gobierno kasunod kan Enhanced Community Quarantine (ECQ) kan gobierno sa tahaw kan padagos man na paglangkaw kan casong coronavirus disease (Covid-19) sa nasyon.\nSi Jaharah Sy Pavilando, acting information officer kan NFA Bicol nagpahayag sa Bicol Mail sa paagi nin text messages na igwa pa sindang piglalaoman na dugang na imported rice na maabot ngonian na semana.\nSa Camarines Sur na iyo an tambubong nin suplay nin bagas sa rehiyon cinco nagkukulang na an stock nin bagas sa bodega kan NFA sa barangay Palestina, Pili, Camarines Sur huli kan ribo-ribong nang sakong NFA rice na pinapaluwas sa saindang bodega mala ngani an mga LGUs nagkukulang na an saindang rice purchase order maging sa iba pang LGUs sa Bicol.\nSi CamSur NFA Provincial Manager Alan Sabaybay nagpahayag na hinahalat ninda an dugang na suplay nin bagas sa opisina rehiyonal na nag-aasa man sa pag-abot nin suplay hale sa rehiyon tres (Central Luzon) asin rehiyon cuatro (Calbarzon).\nPinahayag man ni Alcalde Nelson Legacion kan Ciudad nin Naga na igwa sindang purchase order na 27,540 na sakong NFA rice, alagad an narerecibe pa sana ninda sobra pa sana sa diez mil na sakong bagas.\nSa banwaan nin Libmanan na may 75 barangay, sinabi ni Alcalde Bernard Brioso na kulang man si saindang narecibing purchase order na NFA rice na sagcod sa ngonian naghahalat pa sinda kan dugang na suplay.\nKan nakaaging semana an NFA Bicol nagtalaan na magmulino nin 579 mil na sakong paroy nganing mahipnoan an padagos na pagbaba kan saindang suplay.\nAfuera pa kaini, igwa na sana sindang 147 mil na sakong bagas sa mga bodega bilang ‘’butter stock’’ para sa doce (12) diyas. An ahencia nakadistribuer nan in maabot sa 35 mil na sakong bagas sa mga LGUs.\nSa saindang datus abot sa 42,000 na sakong bagas an nakukunsomo sa Bicol. (dpa)


Gibo 9 | Bibliya Online | New World Translation\nSi Saulo sa dalan pasiring sa Damasco (1-9)\nIsinugo si Ananias na tabangan si Saulo (10-19a)\nNaghulit si Saulo sa Damasco manungod ki Jesus (19b-25)\nNagbisita si Saulo sa Jerusalem (26-31)\nPinaumayan ni Pedro si Eneas (32-35)\nBinuhay liwat an bukas-palad na si Dorcas (36-43)\n9 Alagad si Saulo, huling grabe pa man giraray an pagkaanggot sa mga disipulo kan Kagurangnan asin nagmamawot na garadanon an mga ini, nagduman sa halangkaw na saserdote 2 asin naghagad sa saiya nin mga surat na ipapahiling sa mga sinagoga* sa Damasco, tanganing madara niya sa Jerusalem na nakagapos an siisay man na madiskubre niyang kabilang sa Dalan, mga lalaki man o babayi. 3 Mantang nagbabaklay siya asin harani na sa Damasco, biglang may liwanag hali sa langit na nagsilyab sa palibot niya, 4 asin natumba siya sa daga saka may nadangog siyang boses na nagtaram sa saiya: “Saulo, Saulo, taano ta pinepersegir mo ako?” 5 Naghapot siya: “Siisay ka Kagurangnan?” Sinabi kaini: “Ako si Jesus, na pinepersegir mo. 6 Alagad tumindog ka asin maglaog ka sa siyudad, dangan duman sasabihon sa saimo kun ano an dapat mong gibuhon.” 7 An mga lalaking kaibanan niya sa pagbaklay nakatindog duman na dai makataram sa pagkabigla, asin igwa sindang nadadangog na boses pero dai ninda nahihiling kun siisay an nagtataram. 8 Dangan buminuhat si Saulo, asin maski muklat an saiyang mga mata, mayo siyang nahihiling. Kaya pigkabit ninda siya asin dinara sa Damasco. 9 Sa laog nin tulong aldaw, dai siya nakakahiling, asin dai man siya nagkakan ni nag-inom. 10 May disipulo sa Damasco na an pangaran Ananias, asin sa sarong bisyon sinabi kan Kagurangnan sa saiya: “Ananias!” Sinabi niya: “Uni tabi ako, Kagurangnan.” 11 Sinabi kan Kagurangnan sa saiya: “Tumindog ka, dumuman ka sa kalye na inaapod Tanos, asin hanapon mo an sarong lalaking taga Tarso na an pangaran Saulo na yaon sa harong ni Judas. Sa mismong oras na ini, namimibi siya, 12 asin sa sarong bisyon nahiling niyang nag-abot an sarong lalaki na an pangaran Ananias asin ipinatong kaini an mga kamot kaini sa saiya tanganing makabalik an saiyang paghiling.” 13 Alagad nagsimbag si Ananias: “Kagurangnan, nadangog ko an sinasabi kan dakul na tawo manungod sa lalaking ini—an gabos na maraot na bagay na ginibo niya sa saimong banal na mga lingkod sa Jerusalem. 14 Asin nagdigdi siya na may awtoridad hali sa mga panginot na saserdote tanganing arestaron* an gabos na nag-aapod sa ngaran mo.” 15 Alagad sinabi kan Kagurangnan sa saiya: “Magduman ka! huling an tawong ini sarong kasangkapan na pinili ko tanganing darahon an sakuyang ngaran sa mga nasyon siring man sa mga hadi saka sa mga aki nin Israel. 16 Huli ta ipapahiling ko sa saiya nin malinaw kun gurano kadakul na kasakitan an kaipuhan niyang agihan para sa sakuyang ngaran.” 17 Kaya nagduman si Ananias asin naglaog sa harong, asin ipinatong niya an saiyang mga kamot ki Saulo saka sinabi: “Tugang kong Saulo, an Kagurangnan na Jesus, na nagpahiling sa saimo sa tinampong inagihan mo pasiring digdi, siya an nagsugo sa sako tanganing makabalik an saimong paghiling asin tanganing mapano ka nin banal na espiritu.” 18 Asin tulos-tulos, nahulog hali sa saiyang mga mata an garo mga kiskis, asin nakabalik an saiyang paghiling. Dangan tuminindog siya asin binawtismuhan, 19 saka nagkakan siya asin kuminusog. Nagdanay siya nin pirang aldaw kaiba kan mga disipulo sa Damasco, 20 asin sa mga sinagoga tulos siyang naghulit manungod ki Jesus, na iyo ini an Aki nin Diyos. 21 Alagad an gabos na nakadangog sa saiya napangalas asin nagsarabi: “Bakong iyo ini su tawong nagpasakit nin grabe sa mga yaon duman sa Jerusalem na nag-aapod sa ngaran na ini? Bakong an tuyo niya sa pagdigdi iyo na arestaron sinda asin darahon* sa mga panginot na saserdote?” 22 Alagad si Saulo padagos na nagigin mas epektibo sa paghuhulit. Pinatunayan niya paagi sa nakakakumbinsir na mga argumento na iyo ini an Cristo, asin dai nin mairason sa saiya an mga Judio na nakaistar sa Damasco. 23 Pakalihis nin dakul na aldaw, an mga Judio nagkurumplutan na gadanon siya. 24 Alagad naisihan ni Saulo an saindang maraot na plano. Siring man, aldaw-banggi sindang nag-aabang sa mga trangkahan kan siyudad tanganing gadanon siya. 25 Kaya kinua siya kan mga disipulo niya asin kan banggi ilinaog ninda siya sa sarong basket saka itinunton sa may bintana sa lanob kan siyudad. 26 Pag-abot niya sa Jerusalem, naghinguwa siyang makaibanan an mga disipulo, alagad gabos sinda natatakot sa saiya, huli ta dai sinda naniniwala na saro siyang disipulo. 27 Kaya tinabangan siya ni Bernabe asin iiniba siya sa mga apostol, dangan detalyado niyang isinaysay sa sainda kun paano nahiling ni Saulo an Kagurangnan kan nasa dalan siya, asin na nakipag-ulay ini sa saiya, asin kun paanong daing takot siyang nagpahayag sa Damasco manungod sa ngaran ni Jesus. 28 Kaya nagdanay siyang kaiba ninda, na dinudumanan an manlain-lain na parte kan Jerusalem asin daing takot na ipinapahayag an ngaran kan Kagurangnan. 29 Nakikipag-ulay siya asin nakikipagdiskusyon sa mga Judiong nagtataram nin Griego, alagad nagkapirang beses na pinurbaran kan mga ini na gadanon siya. 30 Kan maisihan kan mga tugang an manungod digdi, dinara ninda siya sa Cesarea dangan pinaduman sa Tarso. 31 Pagkatapos kaini, nagkaigwa nin panahon nin katuninungan an kongregasyon sa bilog na Judea asin Galilea saka Samaria, asin padagos na napapakusog an kongregasyon; asin mantang ipinapahiling ninda an pagkatakot ki Jehova* saka namumuhay kauyon kan pagrangang itinatao kan banal na espiritu, padagos sindang nagdadakul. 32 Ngunyan mantang naglilibot si Pedro sa bilog na rehiyon, nagduman man siya sa mga disipulo* na nag-iistar sa Lida. 33 May nabisto siya duman na sarong lalaki na an pangaran Eneas, na walong taon nang dai nakakabangon sa higdaan dahil paralisado ini. 34 Sinabi ni Pedro sa saiya: “Eneas, pinapaumayan ka ni Jesu-Cristo. Magbuhat ka asin pakarhayon mo an saimong higdaan.” Asin tulos siyang nagbuhat. 35 Kan mahiling siya kan gabos na nakaistar sa Lida asin sa Kapatagan nin Saron, nagturubod sinda sa Kagurangnan. 36 Igwa duman sa Jope nin sarong disipulo na an pangaran Tabita, na pag trinadusir, “Dorcas.”* Kadakul siyang ginibong karahayan asin itinaong tabang sa mga pobre.* 37 Alagad kan panahon na idto nagkahilang siya asin nagadan. Kaya kinarigos ninda an saiyang hawak* asin ihinutad sa sarong kuwarto sa itaas. 38 Dahil harani lang an Lida sa Jope, kan mabaretaan kan mga disipulo na yaon sa siyudad na idto si Pedro, nagsugo sinda nin duwang lalaki tanganing pakiulayan siya: “Magdigdi ka tabi tulos.” 39 Sa siring nag-iba sa sainda si Pedro. Kan mag-abot siya, dinara ninda siya sa kuwarto sa itaas; asin tiniripunan siya kan gabos na babaying balo, naghihiribi asin ipinapahiling sa saiya an dakul na bado saka haralabang gubing* na ginibo ni Dorcas kan ini buhay pa. 40 Pinaluwas ni Pedro an gabos, tapos luminuhod siya asin namibi. Dangan rinanihan niya an gadan asin sinabi: “Tabita, bangon!” Iminuklat kan babayi an saiyang mga mata, asin kan mahiling niya si Pedro, nagtukaw siya. 41 Kinaputan ni Pedro an kamot kaini asin tinabangan ining magtindog, dangan inapod niya an mga disipulo asin an mga balo, tapos iinatubang niya sa sainda an buhay nang si Tabita. 42 Nabareta ini sa bilog na Jope, asin dakul an nagturubod sa Kagurangnan. 43 Nagpirmi si Pedro nin haloy-haloy sa Jope kaiba kan sarong paragibo nin balát* na an pangaran Simon.\n^ Sa literal, “gapuson.”\n^ Sa literal, “darahon sindang nakagapos.”\n^ An Griegong pangaran na Dorcas asin an Aramaikong pangaran na Tabita parehong nanunungod sa sarong klase nin babaying usa.\n^ Hilingon an “Tabang sa mga pobre” sa Glosaryo.\n^ O “saka mga pang-ibabaw na gubing.”


Tiyaya, bagsak an ekonomiya kan Pilipinas ta nagbulusok ini huli sa Covid-19.\nMilyones an mayong trabaho, dakol na negosyo an nag-ontok lalo na duman sa Metro Manila asin nakapalibot na mga lugar huli sa GCQ, ECQ, MECQ na nagkaralaom an kadaklan sa laog kan saindang mga harong tanganing dai magka-orulakitan ta nagwarak na an coronavirus desease.\nNatanyog an gobyerno nasyonal pati mga gobyerno lokal sa bilog na nasyon.\nDakol na an nanganglabado pati mga tsuper nin jeepney asin bus duman sa Metro Manila. Dakol an nagrereklamo na sinda mayo nang kinakakan, gurutom na an saindang pamilya.\nGulping tinamaan kan Covid an mga lugar na mahibog an populasyon arog kan Mega Manila, CALABARZON, Central Luzon, Cebu asin mga provincias asin mga ciudades na dakol an tao duman sa Mindanao. Ginigibo man an gabos kan gobyerno sa pangengenot ni Presidente Duterte, an Department of Health, Inter Agenceny Task Force (IATF) for emerging diseases asin kan local government units sa provincias, ciudad asin banwaan tangarig makontrol an paglakop kan helang na nakakagadan.\nAn Congreso (Senado asin Camara baja) hinihimo man na makapasar nin leyes arog kan Bayanihan Acts 1 and 2 asin makapaluwas nin pondo na iaayuda sa mga biktima, pambakal nin mga gamit arog kan testing kits, mga bulong na mamahalon asin pagmantenir kan mga medical support staff sa manlaen-laen na ospital kan gobyerno asin kan pribadong sector.\nLimang bulan na kan mag-quarantina asin lockdown kita poon kan kabangaan kan Marso 2020 sagkod ngonyan pero yaon pa man giraray an virus na nakakaabot na pati sa mga provincias arog digdi sa Kabikolan.\nHaradit an mga tao, kabado na an gobyerno kun papano-hon an pag-untok kan krisis na ini na primerong nangyari sa estorya kan Pilipinas.\nInako na kan gobyerno nasyonal na opisyalmente igwa na nin economic recession o talagang lugmuk na an ekonomiya asin pagbuhay kan nasyon.\nNadagdagan pa ngonyan kan bareta na nagsungaw asin pig-iimbestigaran na sa Congreso na grabe an korapsyon sa Philhealth, an ahensya na nakakatabang kuta sa pagsalo kan mga gastuson nin tao sa pagpabulong asin pagbakal nin bulong kontra sa Covid asin gabos na marati-on kan gabos na namamanwaan suboot nawawaraan na nin bilyones pesos na fundo asin tibaad sa taon 2022 masarahan na an importanteng ahensyang ini kan gobyerno. Parano na kita.\nMientras tanto, padagos an iringan, siriwagan nin laboy kan oposisyon, kan kritiko kan administrasyon sa sarong lado asin siyempre an mga nasa gobyerno na bako lang nagsisimbag kan mga akusasyon o nagdudupa sa gobyerno kundi nag-aakusar man sa mga kalaban nin sobrang pamomolitika.\nBako lang maharang na an mga tataramon kundi bastos na arog kan paggamit kan terminong bobo, estupido asin gago sa lambang saro.\nSa tahaw kan pandemya gusto kan oposisyon na ribayan na an administrasyon asin pabagsakon particularmiente si Presidente Rodrigo Roa Duterte.\nBako lang imposible yan na mangyari apuera kun por medyo sa pig-aapod na “by-operation of law”.\nAn tarabugaan asin murudahan sa social media asin mainstream media abot na sa kaitaasan, makulog sa mata asin nakakabungog na sa talinga.\nHuna ko baga Katoliko asin Kristiyano kita, solamenteng Katolikong nasyon sa enterong Asya. Bako lang sa aksyon asin taram kundi sa hiro-hiro kan satuyang mga lawas. Maski an mga lideres kan simbahan nagtapsok na sa kontrobersiya.\nPigsasabi na numero uno na an kaso nin Covid sa Pilipinas daog na an ibang nasyones sa South East Asia pati an pinakagulping populasyon na Indonesia na pinakadakulang nasyon nin mga Muslim sa enterong kinaban.\nAn Covid lakop sa enterong kinaban sa pangengenot kan Amerika.\nPero bako ining parareha o paerenotan kun siisay an number one sa bilang nin mga kaso asin numero kan mga positibo asin mga gadan.\nGabos nag-aapura na makahanap nin bulong kontra sa helang na dai naheheling pero dai ini madali-dali maski kan mga asensadong nasyones kan mundo.\nAn kaipuhan ta ngonyan bakong mag-iriwal asin magturuklingan kundi magtarabangan o magturuwang kasabay an pagpangadie sa Mahal na Diyos kan “The Lords Prayer” o “Ama Niamo”.